Саховат илинжида бир нуқтага жамланган донорлар | "Адолат" СДП\nСаховат илинжида бир нуқтага жамланган донорлар\nМаълумки, ҳар йили 14 июнда дунё бўйлаб “Халқаро донорлар куни” нишонланади. Бу сана бошқа инсонларнинг саломатлиги учун ҳам қайғурадиган олижаноб кишиларга ҳурмат-эҳтиром рамзи сифатида таъсис этилган. Чунки у ёки бу касаллик оқибатида ҳар куни қанчадан-қанча одамга қон қуйиш зарур бўлади. Ҳаёт манбаи ҳисобланмиш бу суюқлик оғир аҳволга тушиб қолган беморга жон бағишлай олиши билан қимматлидир.\nЗокиржон Ҳожимрзаев, Наманган вилоят қон қуйиш маркази раҳбари вазифасини вақтинча бажарувчи:\n– Тиббиёт муассасамизнинг асосий вазифаси вилоятдаги барча шифохоналарга қон етказиб беришдан иборат. Бу ишнинг ўзига яраша масъулияти бор, албатта. Шу маънода Ўзбекистон “Адолат” социал-демократик партияси билан ҳамкорлик қилаётганимиздан бениҳоя мамнунмиз. Ҳар йили июнь ойи бошида ўтказиладиган акция яхши анъанага айланиб, мавжуд қон заҳираларини тўлдиришга хизмат қилади. Бу йил ҳам тадбир уюшқоқлик билан ўтганлиги барчамизни хурсанд қилди.\nШу йилнинг 12-13 июнь кунлари марказга “Адолат” СДП вакилларининг катта бир гуруҳи ташриф буюрди. Бу фаолларимиз томонидан кенг жамоатчилик орасида тиббий тарғибот тадбирларини кучайтиришга алоҳида аҳамият қаратилганлиги, маҳаллалар, муассасалар, корхона ва ташкилотларда беғараз донорликнинг мазмун-моҳияти ҳақидаги тушунтириш ишлари олиб борилганлигининг самараси эди. Акция иштирокчиларини кутиб олган марказнинг донорлик бўлими мудири Азимжон Давронов эзгу ишга бел боғлаган ҳамюртларимизни қутлаб, уларга самимий миннатдорчилик билдирди. Шундан сўнг катта ҳамшира Саида Тўхтабоева бошчилигидаги мутахассислар ишга киришдилар. Биринчи бўлиб “Адолат” СДП Наманган шаҳар кенгаши раиси Саидолим Абдураҳмонов қон топширди. Кейинги навбат “Ёш адолатчи”лар қаноти аъзоси Акбар Мансуровга келди.\nҚисқаси, икки кун мобайнида партиямизнинг қирқдан ортиқ фаоллари ва ходимлари беғараз акцияда қатнашдилар. Жами 9,73 литр қон топширилди.\n– Оз бўлсада, умумий ишга баҳоли қудрат ҳисса қўшдик, - дейди С. Абдураҳмонов. – Шу ўринда акция якунланаётганига қарамай, донорлар сафи кенгайиб бораверишини таъкидламоқчиман. Чунки эзгу амаллар ҳеч қачон тўхтамайди. Зотан, сафдошларимиз донорлик инсон учун зарар келтирмаслигини яхши биладилар. Ҳар бир организм 36 соат ичида топширилган қон миқдорини тиклаб олиш хусусиятига эгалиги ҳаммамизга маълум. Боз устига бу жараён артериал гипертония хасталигининг олдини олиш ва бартараф этиш, модда алмашинувини яхшилаш, шунингдек, иммун тизимини мустаҳкамлаш имконини беради.


Шимолий ва Жанубий Кореялар бир-бирини артиллериядан ўққа тутди\nШимолий Корея ва Жанубий Корея чегарасида томонлар бир-бирига қарата артиллерия қуролларидан ўт очди. Хабарларга кўра, бунга Шимолий Корея сўнгги бир ҳафта давомида Жанубий Корея ҳудудидан Пхеньянга қарши пропаганда трансляцияси учун ишлатилган овоз кучайтиргич карнайларни нишонга олиши сабаб бўлган.\nЖанубий Корея Мудофаа вазири ракета ҳужуми йўналиши бўйича 155 миллиметрлик снарядлардан ўнтадан ортиғи отилганини билдирди. Ҳужум траекториясидан ракеталар Шимолий Корея ҳудудидан отилгани аниқланди, дея қўшимча қилди вазир.\nЖанубий Корея артиллерия ҳужумига Шимолий Корея ҳам артиллериядан жавоб қайтарди.\nШимолий Корея пропаганда мақсадида овоз кучайтиргичларни ишлатаётган Жанубий Корея ҳаракатларига чора кўриш билан таҳдид қилиб келган.\nРасмий Сеул овоз кучайтиргичлар орқали трансляцияни яқинда бошлаган, бунга Шимолий Кореянинг демилитаризация ҳудудига миналарни кўмгани сабаб бўлган. Бу миналар жанубий-кореялик икки аскарни жароҳатлаган.


Нойер келажакдаги асосий мақсади ҳақида гапирди\n«Бавария» билан шартномасини 2023 йилгача узайтирган дарвозабон Мануэль Нойер келажакдаги асосий мақсадини айтди.\n«Мен жамоамизга ишонаман. Кейинги йилларда биз муваффақиятли ўйин намойиш эта оламиз. Албатта, бу мавсумда ҳам мақсадларимиз бор.\n«Бавария»да ўйнаш ва сардор бўлиш жуда яхши. Ҳар йили барча совринларини ютиш истаги билан мавсумни бошлаймиз. Бу йил Бундеслигада чемпионлик учун курашяпмиз ва қолган мусобақаларда ҳам юришимизни давом эттиряпмиз. Ҳар бир ўйинчи ҳозирги шароитга мослашиши керак.\nЭнг асосий мақсадларимдан бири – худди 2012 йилда бўлганидек, 2022 йилги Мюнхенда ўтадиган Чемпионлар Лигаси финалида ўйнаш. 2021/2022 йиги мавсум финали яна бизнинг майдонимизда бўлади ва бу бутун жамоа учун катта турткидир. Бу – барчамизнинг орзуйимиз», – деб Нойернинг сўзларини келтиради клуб матбуот хизмати.\nМаълумот учун, 2012 йили «Бавария»нинг уй стадиони «Альянц Арена»да ўтган ЕЧЛ финалида мезбонлар «Челси» билан баҳс юритишган ва пенальтилар сериясида имкониятни бой беришган эди.


Ўзбекистонда 2020 йилдан бошлаб мактаб ўқитувчиларини лицензиялаш бошланади » "Kattaqo'rgon haqiqati" газетаси\nXarita: Демонстрационный сайт » Долзарб мавзу » Ўзбекистонда 2020 йилдан бошлаб мактаб ўқитувчиларини лицензиялаш бошланади\n07 декабрь, 2019 0 120\nЎзбекистонда 2021 йилнинг 1 январидан бошлаб ўқитувчиларни босқичма-босқич лицензиялаш тизими жорий этилади. Бу ҳақда Халқ таълими вазирлиги Ахборот ва оммавий коммуникациялар агентлигида ўтказилган матбуот анжуманида маълум қилди, дея хабар берди "Дарё" нашри.\nҚайд этилишича, ўқитувчиларни рағбатлантириш учун уларнинг маошлари 2,5 баробарга оширилди, шунингдек, қонунчилик доирасида ўқитувчиларнинг сифатли ишини қўшимча рағбатлантириш механизмлари жорий этилди.\nХусусан, Президент қарори билан халқаро олимпиадаларда ғолиб бўлган ўқувчилар ва уларнинг ўқитувчиларига бир марталик мукофот жорий этилди. Хусусан, олтин медални қўлга киритган ўқувчи 111,5 миллион сўм, ўқитувчиси эса 100 миллион сўмдан зиёдроқ миқдорда мукофот олади.\nТаъкидланишича, ўқитувчилар таълим сифатини тахминлаш учун ўз билим ва кўникмаларини оширишлари лозим. Ўқитувчиларнинг билим даражасини аниқлаш мақсадида вазирлик Сирдарё вилоятида тест синовларини ўтказган. Кейинги тест синовлари барча вилоятларда босқичма-босқич ташкил этилади.\nХалқ таълими вазирининг биринчи ўринбосари Алишер Умаровнинг маълум қилишича, 2021 йил 1 январдан бошлаб ўқитувчилар ва мактаб директорларининг 5 фоизи мажбурий лицензияланиши керак. Лицензия ўқитувчилар учун 5 йил муддатга, мактаб директорлари учун эса 3 йилга берилади.\nМактаб ўқитувчиларини босқичма-босқич лицензиялаш тартибини жорий этиш малакали, билимли педагогик маҳоратга эга ва болалар билан ишлаш учун етарли психологик билимга эга ўқитувчиларни танлаш имконини беради.\nШунингдек, унинг қўшимча қилишича, малака тоифаси бўлмаган ўқитувчи касбий лицензия олганидан сўнг иккинчи малака тоифасига эга ўқитувчилар учун бериладиган ойлик маош олади.


МУСЪАБ ИБН УМАЙР Исломнинг аввалги элчиси (7-қисм)\nҲа... Мусъаб байроқ билан ерга йиқилди. Шаҳодат гавҳари ва шуҳадолар юлдузи ерга қулади. Фидолик ва имон жангида катта жасорат кўрсатганидан кейин ерга қулади. Агар ўзи ўлдирилса, Расулуллоҳ соллаллоҳу алайҳи васаллам ҳимоясиз қолади, кейин у зотни мушриклар қатл қилишлари учун йўл очилади деб, қаттиқ хавсираган эди.\nШу сабаб Расулуллоҳга етиши мумкин бўлган зарардан қўрқиб, қўлини узиб ташлаётган қилич зарбасидан кейин ўзини тинчлантириб: “Ва ма Муҳаммадун илла росулун қод холат мин қоблиҳир русул”, яъни, “Муҳаммад фақат бир Пайғамбардир, холос. Ундан олдин ҳам пайғамбарлар ўтгандир”, дерди. Бу билан Мусъаб Аллоҳ таоло ўз элчисини ёрдамсиз қўймайди, деб ўзини юпатмоқчи бўлди. Мусъаб шуларни такрор-такрор айтиб жон берди. Унинг вафотидан кейин бу калима илоҳий оят ўлароқ нозил бўлди: “Муҳаммад фақат бир Пайғамбардир, холос. Ундан илгари ҳам пайғамбарлар ўтгандир. Бас, агар у (яъни, Муҳаммад) вафот қилса ёки ўлдирилса, кетингизга (куфрга) қайтиб кетасизларми?! Кимда-ким кетига қайтиб кетса, Аллоҳга бирон зиён етказа олмас, (балки фақат ўзига зарар қилади, холос). Оллоҳ эса (йўлларидан қайтмай) шукр қилгувчи бандаларини муносиб мукофатлайди” (Оли Имрон сураси, 144-оят).\nУзоқ давом этган жангдан кейин Мусъаб ибн Умайрнинг жасадини покиза қонига бўялган ва юзи тупроққа беланган ҳолда топишди. У шу ҳолатида Расулуллоҳга етиши мумкин бўлган ёмонликни кўриб қолишдан қўрқиб, кўзини тупроққа тўлдириб ётгандек эди. Ёки узотни ҳимоя қилиш вазифасини ниҳоясига етказа олмасдан, у зот нажот топганларини кўриб хотиржам бўлмасдан илгари шаҳид кетганидан хижолат бўлгандай, юзини тупроққа белаб ётарди. Расулуллоҳ ва саҳобалари биргаликда қурбон бўлган шаҳидларнинг жасадларини дафн қилишга киришдилар. Мусъаб ибн Умайрнинг жасади тепасида қаттиқ кўз ёшлари тўкилди”.\nХаббоб ибн Арат айтади: “Аллоҳ йўлида Расулуллоҳ билан бирга ҳижрат қилдик. Ёлғиз Аллоҳнинг розилигини қозонишга ният қилдик. Бас, бизнинг ажр-мукофатимиз Аллоҳнинг зиммасида бўлди. Бизлардан бу дунёдаги насибасини олмасдан ўлиб кетганлар бўлди. Улар орасида Мусъаб ибн Умайр ҳам бор эди. Уҳуд куни қатл этилиб, уни кафанлаш учун эски бир матодан бошқа нарса топилмади. Ўша мато билан унинг бошини ёпсак, оёғи очилиб қоларди, оёғини ёпсак, боши очилиб қолар эди. Расулуллоҳ соллаллоҳу алайҳи васаллам бизга: “Бу мато билан бош томонини ёпинглар, икки оёғинини эса, шох-шаббалар билан беркитинглар”, дедилар. Расулуллоҳ соллаллоҳу алайҳи васаллам жасади қаттиқ таҳқирланиб, аъзолари мушриклар томонидан кесиб ташланган амакилари Ҳамза розияллоҳу анҳу учун қаттиқ алам ва изтиробда бўлишларига қарамай, Мусъабнинг жасади устида узоқ кўз ёш тўкдилар.\nЖанг майдони Расулуллоҳ ва саҳобаларри ва дўстларининг жасади билан лиқ тўла эди, шундай бўлса-да, у зот айнан ўзларининг энг биринчи элчилари жасади тепасида туриб, муборак кўзлари жиққа ёшга тўлган ҳолда дедилар: “Мўминлар орасида Аллоҳга берган аҳдига содиқ кишилар бордир”. Сўнгра Мусъаб кафанланган бу кийимга назар ташлаб: “Мен сени Маккада ҳаммадан кўра гўзалроқ кийимларда кўрган эдим. Энди эса, сен сочларинг тўзиган ҳолда бу эски кийимдасан!” – дедилар. Шундан кейин у зот жанг майдонига кўз ташлаб, барча шаҳид кетганларга қарата: “Албатта, мен қиёмат куни Аллоҳнинг ҳузурида сизларнинг шаҳид эканингизга гувоҳлик бераман”, - дедилар. Шундай деб, олдиларида турган саҳобаларига: “Эй инсонлар, бу асҳобларимиз қабрларини зиёрат қилинглар ва уларга салом беринглар. Жоним қўлида бўлган Зотга қасамки, бирор-бир салом бергувчи уларга салом берса, албатта алик оладилар”, - дея башорат бердилар.\nЗ.Эшонқулов – ЎМИ Самарқанд вилояти вакили\nКиритилган вақти: 02/10/2019 15:26; Кўрилганлиги: 1102\nМатериал манзили: https://sammuslim.uz/articles/sahaba/musab-ibn-umayr-islomning-avvalgi-elchisi-7-qism\nЧоп этилган вақт: 23/09/2021 20:53


«Демократия қимматбаҳо ва мўрт нарса» — Жо Байден – Газета.uz\nЖонли эфирдан лавҳа.\n«Демократия қимматбаҳо ва мўрт нарса» — Жо Байден\nЖо Байден АҚШнинг 46-президенти сифатида иш бошлади. Ўзининг инаугурация нутқида у сайлов натижаларини демократиянинг ғалабаси деб атади, америкаликларни бир-биридан фарқли бўлишига қарамай, якдил бўлишга чақирди ҳамда Қўшма Штатлар бошқа мамлакатлар билан иттифоқларни ва глобал ҳамжамият билан алоқаларни тиклашини ваъда қилди.\nLotinchada 21 январ 2021, 10:13 Жаҳон\nВашингтонда 20 январь куни АҚШнинг 46-президенти Жозеф Байден ва 49-вице-президенти Камала Харриснинг инаугурацияси бўлиб ўтди. Коронавирус пандемияси билан боғлиқ ҳолда, унда чекланган миқдордаги меҳмонлар — тахминан 1000 киши иштирок этди, дея хабар берди Америка ОАВ. Одатда, тадбирга 200 мингга яқин таклифнома тарқатилар эди. Камала Харрис. Жонли эфирдан лавҳа.\nМаросим иштирокчилари орасида АҚШнинг учта собиқ президенти — Барак Обама, кичик Жорж Буш ва Билл Клинтон ҳам бор эди. Янги президент ва вице-президент қасамёд қилган Капитолий балконида Доналд Трамп даврида вице-президент бўлган Майк Пенс ҳам бор эди. Собиқ президентнинг ўзи инаугурация олдидан Флорида штатига учиб кетган.\nЛеди Гага. NBC News эфирида.\nМаросим олдидан Қўшма Штатлар мадҳиясини Леди Гага ижро этди. Шунингдек, Женнифер Лопес This Land Is Your Land ва America the Beautiful қўшиқларидан парчалар ҳамда ўз ижросидаги Let’s Get Loud хит қўшиғидан қисқача хиргойи қилди.\nЖеннифер Лопес. NBC News эфирида.\nЖо Байден ўз оиласи 128 йилдан бери (1893 йилдан бери) эгалик қилиб келаётган Инжилга қўлини қўйган ҳолда қасамёд қабул қилди.\nУ ўзининг АҚШ президенти сифатидаги биринчи ва 21 дақиқа давом этган нутқини қуйидаги сўзлар билан бошлади: «Бу Америка кунидир. Бу демократия кунидир». «Америка яна синовдан ўтказилди ва Америка чақириқни қабул қилиб олди», — дея қўшимча қилди у.\n«Бугун биз номзоднинг эмас, ғоянинг, демократия ғоясининг ғалабасини нишонламоқдамиз. Халқ, халқ иродасига қулоқ тутилди… Биз демократиянинг қимматбаҳо эканини яна бир бор англаб етдик. Демократия мўрт нарса. Ва бу соатда, дўстларим, демократия ғалаба қозонди», — дея таъкидлади Жо Байден.\nУ ўз нутқида бирор марта ҳам собиқ президентнинг номини тилга олмади, бироқ унинг америкаликларни «бўлиб ташлаган» ҳаракат ва қарорларига ишора қилинди.\nЖо Байден яқинда Капитолийга қилинган ҳужумни эсга олиб, ҳозир «икки юз йилдан зиёд муддатдан буён давом этиб келаётганидек, ҳокимиятни тинч йўл билан топшириш» учун «бир миллат сифатида бирлашдик», — деди.\n«Америка тарихи орамиздан кимгадир эмас, балки барчамизга боғлиқ», — деди янги президент.\nУ бир неча марта «якдиллик» сўзини қўллар экан, унинг ушбу мураккат вазиятда давлат учун зарур эканлигига урғу берди: «Кўп нарсаларни ўнглаш, кўп нарсаларни тиклаш, кўпларни даволаш, кўп нарсаларни қуриш ва кўп нарсаларга эришиш керак».\nЖо Байден «бир йил ичида бутун Америка Иккинчи Жаҳон Урушида қанча бой берган бўлса, шунча одамнинг ҳаётига зомин бўлган» коронавирус пандемиясига ҳам эътибор қаратди. «Миллионлаб иш ўринлари йўқотилди. Юз минглаб корхоналар ёпилди».\nБошқа муаммолар қаторида у ирқий адолатсизлик, иқлим ўзгариши («сайёра тирик қолиш учун нола қилмоқда»), («биз қарши туришимиз керак бўлган ва биз ғалаба қозонадиган») сиёсий экстремизм, оқ танлиларнинг устунлиги ва ички терроризмнинг кучайиши масалаларига тўхталиб ўтди.\n«Мазкур муаммоларни бартараф этиш, қалбларни қайта тиклаш ва Америка келажагини таъминлаш қуруқ гапдан кўра кўпроқ нарсани талаб қилади. Бунинг учун демократияда энг қийин нарса — якдиллик керак. Бирдамлик», — деди ва шундай деб қўшимча қилди: «якдиллик Американи яна дунёдаги етакчи кучга айлантиради».\nЖо Байденнинг таъкидлашича, кўплаб америкаликлар уни қўллаб-қувватламаслиги мумкин, аммо бу адоват ва вайронагарчилик учун сабаб бўлмаслиги керак: «Келинг, барчамиз қайтадан бошлайлик. Келинг, яна бир-биримизни тинглашни, эшитишни, кўришни, ҳурмат кўрсатишни бошлаймиз».\nУ «фактларнинг ўзи манипуляция қилинадиган ва ҳатто тўқиб чиқариладиган» маданиятдан воз кечишга чақирди. «Азиз америкаликларим, биз бундай бўлишимиз керак эмас. Америка бундан яхшироқ бўлиши керак», — деди президент.\n«Кимдир гапларимга қўшилмаса, шундай бўла қолсин. Бу — демократия. Бу — Америка», — деди Жо Байден. У барча америкаликларнинг президенти бўлишга ва уни қўллаб-қувватлаганлар учун курашишга ваъда берди.\nЖаҳон ҳамжамиятига мурожаат қилган Жо Байден шундай деди: «Америка синовларни бошидан ўтказди ва янада кучлироқ бўлди». У АҚШ бошқа давлатлар билан иттифоқчилигини ва дунё билан алоқаларини қайта ривожлантиришига ишонч билдирди. «Биз иттифоқчиларимиз билан тинчлик, тараққиёт ва хавфсизлик йўлида кучли ва ишончли бўламиз».\nУ якунловчи нутқида барчани коронавирусдан вафот этган 400 мингдан зиёд америкаликлар хотираси учун бир дақиқалик сукут сақлашга чақирди.


"Оқ-тепа": "Ғалабасиз серия ниҳоясига етди" / CHAMPIONAT.asia\n"Оқ-тепа": "Ғалабасиз серия ниҳоясига етди"\nКеча мамлакатимизнинг бир қатор шаҳарларида Ўзбекистон Биринчилиги баҳсларининг 2-босқич 6-тур учрашувлари бўлиб ўтди.\n2-турда лига етакчиси “Машъал”ни мағлубиятга учратган жамоамиз омадсизлик гирдобига тушиб қолган эди. Даставвал сафарда “Хоразм”га имкониятни бой берган вакилларимиз кейин “Орол” билан дуранг ўйнади. Сўнг ўз уйимизда “Шердор”га ҳам ютқазиб қўйдик. Уч ўйинга чўзилган омадсиз серия бугун барҳам топди.\nКосоннинг “Аланга” жамоасини қабул қилган “Оқ-тепа” 3:1 ҳисобида ғалаба нашидасини сурди. Ҳисоб биринчи бўлим охирида майдон эгалари томонидан очилди. Мезбонлар сардори Зокир Мирзааҳмедов 30 метрлардан дарвозани нишонга олиб, “Оқ-тепа”ни ҳисобда олдинга олиб чиқди. Танаффусдан кейин учрашув янада қизиқарли тус олди. Меҳмонлар бир қатор имкониятларга эга бўлган бўлса-да, биттагина вазиятни голга айлантиришди. Аксинча, футболчиларимиз косонликлар дарвозасини икки дақиқа ичида икки бор ишғол қилиб, амалда ўйин тақдирини ҳал қилишди.\nДастлаб захирадан майдонга тушган Хислат Усмонов жарима майдони ичида шериклари ривожлантирган ҳужумга якуний нуқта қўйди. Ярим ҳимоячининг жарима майдонининг ўнг тарафидан дарвозанинг узоқ бурчагига йўллаган охиста зарбасини Жавоҳир Илёсов қайтара олмади. Орадан икки дақиқа ўтиб, Бобур Абдураҳмонов ўзига хос рейд уюштирди. Жарима майдонига қадар бир нечта ҳимоячиларни ортда қолдирган Бобур ажойиб зарба билан ҳисобни 3:0 кўриниш олишини таъминлади. Юқорида таъкидлаганимиздек, меҳмонлар вакилларимизнинг уч голига бир тўп билан жавоб қайтаришди. Шоҳжаҳон Қиличев Валерий Карпенконинг хатосидан унумли фойдаланиб, ҳисобни биттага қисқартирди. Қолганига меҳмонларнинг кучи ҳам, вақти ҳам етмади.\n“ОҚ-ТЕПА” – “АЛАНГА” – 3:1 (1:0)\n6 cентябрь. Тошкент. "Оқ-тепа" стадиони\nҚанот ҳакамлари: Сервер Еремеев (Тошкент), Бахтиёр Жапарқулов (Тошкент).\nЗахирадаги ҳакам: Олим Абдувосилов (Тошкент).\n“Оқ-тепа”: Валерий Карпенко, Вадим Любинский (Маъруф Зокиржонов, 82), Шавкат Раимқулов, Алишер Алимов, Андрей Шашков, Никита Павленко (Хислат Усмонов, 52), Бобур Абдураҳмонов, Вадим Ничунаев, Маъруф Аҳмаджонов (Рафаэль Абдураҳмонов, 81), Сардор Хуршидов (Хушнуд Маматов, 58), Зокир Мирзааҳмедов (Илҳом Ражабов, 75).\n“Аланга”: Жавоҳир Илёсов, Фахриддин Холмуродов, Темур Бекчонов (Равшан Нарзуллаев, 56), Шоҳруҳ Достонов (Марадона Сафаров, 73), Шоҳжаҳон Қиличев, Аслиддин Лутфуллаев (Акмалий Раҳимзода, 70), Адҳам Нормуҳамедов (Хуршид Суюнов, 63), Зуҳриддин Камолов, Сирожиддин Раҳматуллаев, Сардор Абдураимов, Отабек Мелиев.\nГоллар: Зокир Мирзааҳмедов, 40 – 1:0. Хислат Усмонов, 68 – 2:0. Бобур Абдураҳмонов, 70 – 3:0. Шоҳжаҳон Қиличев, 74 – 3:1.\nОгоҳлантиришлар: Адҳам Нормуҳамедов, 44. Валерий Карпенко, 61.


Тошкент аэропортида «Ҳизб ут-Таҳрир» таъсирига тушган 25 ёшли йигит ушланди — KMODS\nPosted on 31.03.2021 Author admin\tКомментарии к записи Тошкент аэропортида «Ҳизб ут-Таҳрир» таъсирига тушган 25 ёшли йигит ушланди отключены\nИИВ Транспортда хавфсизликни таъминлаш бош бошқармаси, Тошкент шаҳри аэропортларида ХТБ Терроризм ва экстремизмга қарши курашиш бўлими ходимлари томонидан ўтказилган тезкор-суриштирувлар давомида террористик ташкилотлар таъсирига тушиб қолган шахс аниқланди. Бу ҳақда ИИВ хабар бермоқда.\nТаъкидланишича, жорий йилнинг 18 февраль куни 1996 йилда туғилган қашқадарёлик Х.Р. «Новосибирск-Тошкент» йўналишида учиб келган.\nУ билан олиб борилган тезкор профилактик суҳбатга кўра, гумондор Россияда ишлаши давомида «Ҳизб ут-Таҳрир» террорчилик ташкилотининг таъсирига тушган. Йигитга тегишли Vertex ҳамда Redmi русумидаги телефонлар текширувдан ўтказилган ва уларнинг хотирасида диний мазмундаги тақиқланган материаллар сақлангани ҳамда ўзига яқин бўлган танишларига тарқатилгани аниқланган.\nҲолат юзасидан Х.Р. га нисбатан ДХХ Тергов бошқармаси томонидан Жиноят кодексининг 246-моддаси 1-қисми (диний экстремизм, сепаратизм ва ақидапарастликни тарғиб қилувчи материалларни Ўзбекистон божхона чегарасидан ўтказиш) билан жиноят иши қўзғатилди.\nУнинг айби суд орқали тўлиқ исботланган тақдирда, унга 5 йилдан 10 йилгача озодликдан маҳрум қилиш жазоси белгиланиши мумкин.


Самарқандда 22 яшар йигит отаси тенги эркакни уриб ўлдирди | Qalampir.uz\nСамарқандда 22 яшар йигит отаси тенги эркакни уриб ўлдирди\nЖамият\t29 Июнь 15:39 10920\nСамарқандда 22 яшар йигит 52 яшар эркакни ўлдириб қўйди. Ўзаро келиб чиққан жанжалдан 10 кун ўтиб 52 ёшли Т.Б. шифохонада жон берди. Бу ҳақда Ўзбекистон Республикаси Ички ишлар вазирлиги ҳузуридаги Тергов департаменти хабар бермоқда.\nЖорий йилнинг 11 июнь кунидан 12 июнь кунига ўтар кечаси соат 01:30 да Самарқанд тумани “Янгиариқ” маҳалла фуқаролар йиғини ҳудудида 52 ёшли Т.Б. ва 22 ёшли М.С. ўртасида ўзаро келишмовчилик келиб чиқади. Натижасида М.С. фуқаро Т.Б.ни юз соҳасига қўллари билан уриб, тан жароҳати етказади.\nОрадан кўп ўтмай, Т.Б. Самарқанд тумани тиббиёт бирлашмаси жонлантириш бўлимига ётқизилган.\nҲолат юзасидан Самарқанд тумани ИИБ ҳузуридаги Тергов бўлими томонидан фуқаро М.С.га нисбатан Ўзбекистон Республикаси Жиноят кодексининг 104-моддаси 1-қисми (қасддан баданга оғир шикаст етказиш) билан жиноят иши қўзғатилган.\nЖиноят иши бўйича М.С. ЖКнинг 104-моддаси 2-қисми “е” банди билан айбланувчи тариқасида ишда иштирок этишга жалб қилинган ва унга нисбатан “қамоққа олиш” тарзидаги эҳтиёт чораси қўлланилган.\nФуқаро Т.Б. шифокорлар томонидан кўрсатилган тиббий муолажаларга қарамсдан жорий йилнинг 22 июнь куни шифохонада вафот этган. Жиноят иши эса ЖКнинг 104-моддаси 3-қисми “д” бандига қайта малакаланган.\nЖиноят Қотиллик Тергов департаменти\n25 Октябрь 10:08 35726\n25 Октябрь 14:58 33101\n23 Октябрь 15:21 25737\n25 Октябрь 08:27 25564\n23 Октябрь 19:14 22862


Ички мизогиния: нега аёллар бир-бирини ҳақоратлайди ва нафратланади • NeMolchi.uz\nИчки мизогиния: нега аёллар бир-бирини ҳақоратлайди ва нафратланади\n6 июня, 2020 15 июня, 2020\nАтрофингизда «биз, аёллар, аҳмоқмиз”, “аёллар жамоасида ишлашни ёмон кўраман, ҳақиқий илон уяси”, “йигитлар билан дўстлашиш яхшироқ” каби ибораларни айтадиган аёлларни эшитган бўлсангиз керак. Ёки улар чиройли кийинган ёҳуд яхши пардоз қилган аёлларни кўра олмайдилар. Бу «ички мизогиния”дир. Бу ҳаволада мизогиния ҳақида мақолани ўқишингиз мумкин.\nИчки мизогиния сабаблари\nУзоқ вақт давомида аёлларга уларнинг қийматсизлиги уқтирилган. Аёллар “иккинчи нав одамлари”га тенглаштирилиб келган, эркаклар жамияти эса талай имтиёзларга эга бўлган. Бундай тушунчалар бизнинг онгимизда кучайганлиги ажабланарли эмас. Шунинг учун, кўплаб аёллар ўзлариниг аёллик ва назокатидан гўёки қочмоқчи бўлишган. Аёлларнинг аёлларга нафрати ҳам шундан бўлиши мумкин.\nЎзини “хотинчасига” тутиш – ёмон, барча назокатликлар “товуқмиялар” учун, деб ҳисоблайди бундай аёллар. Улардан қуйидагича сингари гапларни эшитиш мумкин: “унинг кўкраклари билан машинани қандай қилиб олганини билиб олса бўлади, мен эса ҳаммасига ўзим эришаман” ёки “афтининг силлиқлигини қаранглар, яхшиям мен ундай эмасман”. Бундай аёллар ўзларининг хатти-ҳаракатлари билан гўё “мен уларга ўхшамайман, мени бу аҳмоқ мавжудотлар қаторида кўрманг, мен улар эмасман, ақллиман” демоқчи бўлишади. Аммо назокатли аёллар ҳам аёлларга нисбатан нафратланувчи муносабатда бўлишлари мумкин. Масалан: «кўримсиз сичқонга ўхшаб қолибсан», «вазн йўқотишинг керак, акс ҳолда бутунлай семирасан», «буни нимасини ёқтирди, бирам қўрқинчли» ва ҳоказо.\nИчки мизогиния хотин-қизларга нафратдир\nҲасад ҳам ички мизогиниянинг сабабларидан биридир. Кўпчиликнинг наздида аёллар бир-бирига дўст бўлмайди, чунки улар бир-бирига ҳасад қилишади ва рақобатлашади. Ёши катта аёллар ёшларига, одатий кўринишга эга қизлар ёрқин қизларга ҳасад қилишади, буларнинг ҳаммаси хужум қилиш учун қулай шароит яратади.\nИчки мизогиния сабабларидан бири – ҳасаддир\nИчки мизогиниянинг яна бир сабабларидан бири – эркакнинг эътибори учун кураш. Болаликдан қизларга бахт фақат эрга текканда тўкис бўлиши, аёл учун энг муҳими – эри ва болалари дея уқтирилади. Омадли турмуш учун эса гўзал ва назокатли аёл бўлиш керак. “Шаҳзода” учун кўплаб гўзаллар билан курашиш керак. Бу эса ўз навбатида аёллар ўртасида рақобатни келтириб чиқаради.\nИчки мизогинияни енгиш учун қуйидагиларга амал қилинг.\nФикрларингиз ва гапларингизга эътиборли бўлинг. Таниш ёки нотаниш хотин-қизларга қараб бирон нафратланувчи сўз айтмоқчи бўлсангиз, буни ўзингизга нисбатан айтишларини хоҳлармидингиз – яхшилаб ўйлаб кўринг.\nАтрофингизни кузатинг. Дугоналарингиз ва қариндошларингиз бошқа хотин-қизлар ҳақида қандай фикрда? Агар улар нафратланиш муносабатида бўлса, уларга бу иллат билан курашиш кераклигини бот-бот тушунтиринг.\nАёлларни айбламанг. Эътибор берганмисиз, эркак ҳиёнат қилса, дарров аёлини айблашади. Гўёки аёл ўзига қарамай қўйди ва ҳоказо. Энг қизиғи, айнан аёллар айблашади. Ваҳоланки улар қўллаб-қувватлашлари керак. Сиз ундай қилманг.\nҲукм чиқаришга шошилманг. Зўравонлик қурбонларига ўзинг айбдорсан деманг. «Мен ҳеч қачон нотаниш одамнинг уйига бормасдим» – баҳона эмас, дўстлар ва ҳатто оила аъзолари, қариндошлар ҳам зўрлаши мумкин.\nАёлларни қўллаб-қувватлайдиган турли саҳифаларга обуна бўлинг, фойдали мақолаларни бўлишинг, аёлларга ёрдам беринг — қўллаб-қувватлаш сўзлари бировнинг ҳаётини сақлаб қолиши мумкин. Сабр-тоқатли бўлинг: опа-сингилларингиз, оналарингиз, холаларингиз ва сиз ўзингиз бир кунда фикрларингизни ўзгартира олмайсиз, ҳамма нарсанинг ўз вақти бор. Умуман олганда ҳам аёллардан нафратланишни ва уларда рақобатчиларни кўришни бас қилинг. Шунда сиз қанча ёрқин ва қизиқарли суҳбатдошларни топишингиз мумкинлигига амин бўласиз.


Яна Австралия тўсиғидан ўта олмадик ёхуд Австралия – Ўзбекистон учрашуви шарҳи - Offside.uz – Offside'да бўлинг, офсайдда қолманг!\nЯна Австралия тўсиғидан ўта олмадик ёхуд Австралия – Ўзбекистон учрашуви шарҳи\nХайр Осиё Кубоги-2019. Энди мусобақа Ўзбекистонсиз давом этади\nБир неча дақиқа олдин Осиё Кубоги-2019 нимчорак финалидан ўрин олган Австралия – Ўзбекистон баҳси ўтказилди.\nДастлабки дақиқаларда Австралия устунликка эришди. Бироқ бу ўткинчи ҳолат бўлиб чиқди. Вакилларимиз орадан кўп ўтмай уйғонишди. Илк ҳавфли ҳужум ҳам бизникилар томонидан содир этилди. Жалолиддин Машариповнинг пасидан сўнг Элдор Шомуродов қаршисидаги рақибдан ўтди ва дарвозабоннинг устидан тўпни ошириб қўйишга уринди. Аммо австралиялик посбон Мэтью Райан жамоаси жонига оро кирди.\n21-дақиқада вакилларимиз томонидан уюштирилган комбинация ҳам эсда қоларли бўлди. Фақатгина Одил Аҳмедовнинг зарбасига аниқлик етишмади.\n28-дақиқада Жалолиддин Машарипов чап қанотда қаршисидаги иккита футболчидан чиройли тарзда ўтди ва Жавоҳир Сидиқовга узатма берди. Сидиқов эса жарима майдони ташқарисидан зарба берди. У тепган тўп устун яқинидан ўтиб кетди.\nТайм охирларида кенгрулар юрти вакиллари босим қилиб кўришди. Яхшиямки, сўнгги зарба ўхшамади.\nТанаффусдан сўнг Даврон Ҳошимов рақибга нисбатан анча қўпол ҳаракат қилгани учун сариқ карточка кўрсатилди. Сал қолса ушбу вазиятда ҳакам ҳамюртимизни майдондан чиқариб юбориши ҳам мумкин эди.\nАвстралияликлар иккинчи таймда жонланишди. Тўпни кўпроқ ўзларида ушлаб туришди. Асосан ўнг қанотдан ташкил этилган ҳужумлар ҳавфли чиқди.\nСариқ либослилар жарима майдонимизга борган сари яқинлашиб боришди. 70-дақиқада яна Игнатий Нестеров бизни қутқарди. У рақибнинг ҳаракатларини олдиндан кўра билди. Орадан бир дақиқа ўтар ўтмас Жавоҳир Сидиқовнинг хатосидан сўнг Игнат яна тер тўкишига тўғри келди. У кучли зарба билан йўлланган тўпни муштлари билан қайтариб юборди. Ушбу вазият якунланганидан сўнг Жавоҳир Сидиқов ўрнига Икромжон Алибоев майдонга тушди. Бу орада рақиб сафида ҳам ўзгаришлар кузатилди.\n86-дақиқада Машарипов чап томондан оширган тўпни Одил Аҳмедов тўхтатмасдан дарвозага тепди, рикошет. Акс ҳолда ҳисоб очилиши мумкин эди.\nҚолган вақт мобайнида жамоалар ҳар қанча уринишмасин, ҳисоб очилмади. Натижада қўшимча бўлимларга мурожаат қилинди. Ўзбекистон шу тариқа, Австралияга қарши баҳсда илк марта 90 дақиқа дарвозаси дахлсизлигини сақлаб қолди.\nЭкстра таймнинг биринчисини Австралия ҳужум билан бошлади. Яна Нестеров ўзини кўрсатишга мажбур бўлди. У рақиб футболчиларининг икки зарбасини бартараф этди.\nИккинчи 15 дақиқаликда биз яхшироқ ўйнадик. Фақат футболчиларимиздаги толиқиш баъзан панд берди. Натижада, тўқнашувда 0:0 ҳисоби ўзгармади.\nПенальтилар сериясида эса австралияликлар аниқроқ ҳаракат қилиб, зафар қучишди – 4:2. Энди Ўзбекистон уйга, Австралия чорак финалга йўл олди.\nАвстралия – Ўзбекистон 0:0 (пенальтилар серияси – 4-2)\nХайр Осиё Кубоги-2019. Энди мусобақа Ўзбекистонсиз давом этади.\n21/01, 22:00 0


АҚШ Сенати Россиянинг дунёда таъсири ўсишидан хавотирланмоқда\nАмерика Конгресси Сенатида АҚШ манфаатлари ва хавфсизлигига глобал ҳарбий таҳдидларга доир эшитувлар бўлиб ўтди. Унинг бош мавзуси, гўёки Россиянинг 2016 йилги президентлик сайловига аралашуви бўлди. АҚШ Миллий разведка директори Дэниэл Коутс «демократик институтлар поймол қилингани»ни айтар экан, Россия 2017 йили «халқаро муносабатларда янада агрессив» ҳамда «АҚШга нисбатан қарашида олдиндан тахмин қилиб бўлмайдиган даражада бўлади», деган фикрни билдирди. МРБ собиқ раҳбари Жон Бреннан, ўз навбатида, агар Москва «бу кампаниясини давом эттирса, у ўзига зарба бўлиб қайтади», дея таъкидлади. RT агентлиги америкалик сиёсатчиларнинг узоқни кўра олиши ва улар келтираётган далил-исботлар хусусида фикр юритади.\nАҚШ Миллий разведкаси директори Дэниэл Коутс Вашингтондаги Сенат эшитувларида чиқиш қилар экан, ўзидан аввалги раҳбар Жеймс Клэппер қарашини ҳимоя қилиб, Россияни Америка сайловларига аралашишда айблади.\n«Россиянинг таъсир этиш кампанияси ва стратегияси демократик институтлар ва сайловларни поймол қилишдир. Биз буни Францияда аниқ кўрдик, сайловлар бўлиши кутилаётган Германия ва Буюк Британияда бизнинг сайловларда бўлган нарсаларнинг такрорини кўрмоқдамиз. Россия стратегияси давом этмоқда», — деб таъкидлаган Коутс. Шу билан бир вақтда, Коутс Россия қандай қилиб сайловларга аралашаётганига ойдинлик киритмаган ва ўз баёнотини бирор далил билан исботламаган.\nАксинча, ўз фикрини давом эттирган Коутс Сенат аъзоларига 2017 йили Россиядан «халқаро муносабатларда янада агрессив» ҳамда «АҚШга нисбатан қарашида олдиндан тахмин қилиб бўлмайдиган даражада бўлиши»ни тахмин қилаётганини айтиб вазиятни янада кескин кўринишга олиб келди.\nАҚШ Миллий разведкаси директори Дэн Коутс/Reuters\n«Ҳаммасидан ҳам эҳтимоли, 2017 йилда Россия халқаро муносабатларда янада агрессив, АҚШга нисбатан қарашида олдиндан тахмин қилиб бўлмайдиган даражада ва ички масалаларни ҳал этишда авторитар бўлади. Москванинг Суриядаги воқеаларга таъсир ўтказа олиши ва Европада россияпараст, популист ҳукуматлар кўпайиб бораётганидан руҳланган президент Владимир Путин, эҳтимол, Россиянинг буюк давлат мақомини илгари суриш учун янада фаолроқ ҳаракатлар олиб боради», — деган Коутс.\nУнинг сўзларига кўра, Америка махсус хизматлари «Россияни жавобгарликка тортиш учун ҳар қандай имкониятни кўриб чиқмоқда». АҚШ Миллий разведкаси буни қандай амалга оширмоқчи эканига ҳам аниқлик киритмади.\nСенат қўмитаси олдида чиқиш қилган МРБ собиқ раҳбари Жон Бреннаннинг қайд этишича, Москванинг АҚШ сайловларига аралашгани «очиқ-ойдин бўлиши керак».\n«Ҳамма билиши керакки, Россия 2016 йилда Америка президентлик кампаниясига аралашди. Улар бизнинг норозиликларимиз ва бундай қилмаслик бўйича огоҳлантиришларимизга қарамай шундай ҳаракатларни амалга оширишди», — деган МРБ собиқ директори.\nБреннан 2016 йил августида Россия ФХХ раҳбари Александр Бортников билан учрашувида аралашиш кампанияси давом этаётганидан «огоҳлантирган».\n«Мен жаноб Бортниковга, агар Россия мазкур кампанияни давом эттирса, бу уларнинг ўзига зарба беришини айтдим. Ниҳоят, мен жаноб Бортниковни огоҳлантириб, агар Россия бу сиёсатини давом эттирса, бу Вашингтон ва Москва ўртасидаги муносабатларни яхшилашга қаратилган қисқа муддатли истиқболларга раҳна солиши мумкинлигини ва ўзаро манфаатли масалалар бўйича давом этаётган амалий мулоқотга раҳна солишини айтдим. Жаноб Бортников эса, кутганимдек, Россия Америка сайловларига аралашиш учун нималардир қилаётганини рад этди», — деган МРБ собиқ раҳбари.\nМРБ содиқ директори Жон Бреннан/Reuters\n«Умум тан олинган далил»\nЭслатиб ўтамиз, Россиянинг АҚШдаги президентлик сайловларига аралашуви ва Трамп маъмуриятининг Москва билан алоқалари хусусидаги мавзулар бир неча ойдирки, Американинг обрўли нашриётлари томонидан кенг ёритилмоқда.\nХусусан, январь ойида АҚШ Миллий разведкаси эълон қилган ҳисоботда айтилишича, Россия етакчиси Владимир Путин Қўшма Штатлардаги президентлик сайловларига аралашишни мақсад қилган “таъсир ўтказиш кампанияси”ни ташкил этишга кўрсатма берган. Ҳисоботга кўра, бу кампанияда россиялик хакерлар, шу жумладан RT телеканали ҳам иштирок этган.\nБироқ, разведка ўз ҳисоботида Кремлнинг АҚШга уюштирилган киберхужумларга алоқадорлигини исботловчи бирор далил келтирмади.\nМосква бир неча маротаба АҚШ ва бошқа давлатлардаги сайловолди пойгаларига ҳар қандай усулда аралашишини рад этди. Президент Путиннинг ахборот хавфсизлиги бўйича халқаро ҳамкорлик масалалари бўйича махсус вакили, Россия ТИВнинг махсус вазифалар бўйича элчиси Андрей Крутских Россиянинг АҚШ президентлик сайловига кибераралашуви «умум тан олинган далил» деган баёнотни беъмани деб атаганди.\n«Бу мутлақ бемаънилик ва ўз маъмуриятининг МРБ томонидан ҳимоя қилинишидир. Чунки, сайловлардан бир ҳафта олдин АҚШдан ҳукуматлараро келишувларга асосан сўров келган ва биз Обама давридаёқ батафсил расмий жавоб берганмиз», — дея Крутских сўзларини келтиради РИА Новости.\nУнинг қайд этишича, шундан сўнг, АҚШнинг барча куч ишлатиш тузилмалари «хотиржам бўлган» ва масала ёпилган эди.\n«Шундан сўнг, Америка тузилмалари томонидан даъволар бўлмаган эди», — дея маълум қилган дипломат.\nУнинг сўзларига кўра, МРБнинг бу сафарги баёноти шундан далолат қиладики, бошқарма «Америкадаги ички сиёсий ўйинларга аралашмоқчи», бунда «ёлғон маълумотлар»дан фойдаланмоқда.\nРоссия АҚШ сайлов


Kutubxona - Saidvafo Boboyev. Haqiqat siniqlari (turkum) / Kiril\nSiz shu sahifadasiz: Saidvafo Boboyev. Haqiqat siniqlari (turkum) / Kiril\nМуаллифСаидвафо Бобоев Асар номиҲақиқат синиқлари (туркум)\nТуркумларКутубхона  Xалқлар - Ўзбек/мустақиллик адабиёти Бўлимлар - Миллий адабиёт  Муаллифлар - Саидвафо Бобоев  Услуб - Наср Шакл - Ҳикоялар Ёзув - Кирил\nТилЎзб Ҳажм28KBБезатишUzgen (admin@kutubxona.com) Қўшилган2011/12/14 Манбаhttp://www.ziyouz.com/index...\n1 Одам Билан Дарахт\n2 Биринчи Кашфиёт\n3 Осмонга Тупурма\n4 Ҳайратнинг Кўзи\n5 Қафасдаги Эрк\n6 Меҳр Билан Қаҳр Ораси\n7 Ошиқ Қисмати\n8 Умрим Фасллари\nҲақиқат синиқлари (туркум)\nLotin yozuvda Саидвафо Бобоев\nОдам Билан Дарахт\nЎшанда у жажжигина бола эди. Отаси кичкинагина қайрағоч ниҳолини келтириб, унга хитоб қилди:\n– Ҳозир бу ниҳолни биргалашиб экамиз, ўғлим.\nОтаси ниҳолни ўтқазаётганда у катта одамларга хос жиддийлик билан кўчатни ушлаб турган эди. Отаси баландлиги ўғлининг бўйи билан баробар бўлган жажжи қайрағочга сув қуяркан, шундай деган эди:\n– Бу сенинг дарахтинг бўлади, ўғлим...\nОрадан йиллар ўтди. Ўша жажжи ниҳол заминга илдиз отиб улкан дарахтга айланди. Ҳовли юзига соя берди. Одамларни саратоннинг қайноқ тафтидан асради.\nБолакай ҳам вояга етди. Энди у ҳам ота. Фарзандларининг бир пайтлар ўзи ўтқазган қайрағочга ҳалинчак солишларини юраги орзиқиб кузатади.\nОрадан яна кўп йиллар ўтади. Қайрағочнинг бир маҳаллар қалин бўлган шохлари қуриб, сийраклашиб қолди. Япроқлари салгина шамолда ҳам тўкилгандан тўкилади. Ҳар куни ҳовли супургувчи келинчакка малол келади: »Бу дарахтнинг турган-битгани даҳмаза. Сояси йўғ-у, хазонини супурганим ортиқча».\nОдам ҳам кексайиб қолди. Унинг ҳам қайрағоч каби бурунги шашти йўқ. Бир маҳаллар қайрағочга ҳалинчак солган фарзандлари эса ҳар томонга «илдиз отиб» кетишди. Қуриб бораётган дарахт каби у ҳам энди ҳаммага ортиқча юк бўлиб кўринади. Энди одам ҳар тонг ҳовлига чиққанида қадрдон дарахтига қараб маъюс тикилганча ўйга толади: »Бир-биримизга қанчалар ўхшаймиз-а...»\nКечаси қаттиқ шамол турди...\nЭрта билан ҳовлига чиққан одам азиз дарахтининг қулаб ётганини кўрди. Одам титраб кетди. Аста келиб қайрағочнинг кекса танасини силади. Кун сайин хиралашиб бораётган кўзларига икки томчи ёш қалқиб чиқди. Шу пайт ошхона томонга ўтаётган келин унга эшиттириб тўнғиллади:\n– Неварасининг бешигини тебратиб ўтиришга ҳам ярамайди.\nОдам қулаб ётган қайрағочга алам билан шивирлади:\n– Нақадар ўхшашмиз-а...\nУлар икки киши эдилар. Кечани кеча, кундузни кундуз демасдан адоғи йўқдек туюлаётган ўрмон ичидан кетиб борардилар. Йўловчилардан бири доно эди. Қай манзилга ва не мақсадда кетиб бораётганини яхши англарди. Иккинчиси нодон эди. Унинг ягона мақсади: шу ўрмондан тезроқ ўтиб олиш. Бироқ йўл тугагач, қайси томонга қараб юришини ҳам билмасди. Ўрмон унга адоқсиз тўсиқ бўлиб кўринарди.\nБир куни йўловчилар қаттиқ чарчашди. Катта бир дарахт тагида ўтириб ҳордиқ олмоқчи бўлдилар. Ҳаво совуқ эди. Шунда шеригининг совуқдан акашак бўлиб қолган қўлларини кўриб айтдики:\n– Қўлларингга «куҳ-куҳ»ласанг, исийди.\nНодон қўлларига »куҳ-куҳ»лаган эди, бармоқларига илиқлик югурди.\nУлар яна узоқ йўл юрдилар. Ниҳоят қоринлари очди. Гулхан ёқиб овқат ҳозирладилар. Шошқалоқ нодон қайноқ овқатни ичиб оғзини куйдириб қўйди.\nУни кузатиб ўтирган доно яна ўгит берди:\n– Овқатга «куҳ-куҳ»десанг, овқатинг совийди.\nШундоқ ҳам фиғони фалакка чиқиб турган нодон дононинг юзига шапалоқ тортиб юборди ва алам билан бақирди:\n– Сен кимнинг устидан куляпсан? Боя »куҳ-куҳ»ласанг исийсан, дегандинг. Энди бўлса «куҳ-куҳ»ласанг совуйди, деяпсан. Сенинг қайси гапингга ишонишим керак?\nНодон йўловчининг доно ҳамроҳи унинг шапалоғига на сўз ва на ҳаракат билан жавоб қайтарди. Чунки у ҳаёт ўрмонида бу янглиғ жавобларга ҳали кўп бор дуч келишини жуда яхши англаб турарди.\nАхир тирикликнинг сирлилиги ва мазмундорлиги ҳам шунда-да!\n– Жа-а, кетворганмикан?!\nДарҳақиқат, улар томонга қадди-қомати келишган, бошидаги қизил дуррачаси елкасига осилиб тушган бир қиз келаётган эди.\n– Оёқларига қара, бир кечаси учун бутун умрингни садқа қилсанг арзийди, – деди у яна кўзларини сузиб. – Тур, бирортанг ташлансанг-чи!\nУнинг гапларидан шерикларининг эҳтирослари жунбушга келди. Қиз эса тобора уларга яқинлашиб келмоқда эди.\n– Оҳ... оҳ... қани эди уни...\nУнинг оғзидаги оғзида, бўғзидаги бўғзида қолди. Чунки уларнинг шундоққина яқинига келиб қолган қиз, «оҳ» ураётган «ошиқ»қа қараб:\n– Дадажон, уйга меҳмон келди. Сизни сўрашяпти, – деди.\nШериклари мулзам бўлиб ерга қарашди.\nЎшанда менга ҳамма нарса ўзгача кўринарди. Назаримда қишлоқ ёнидан оқиб ўтадиган сой жуда катта эди. Мен ҳар куни мактабга борадиган йўл бўйидаги тераклар осмон билан беллашаётганга ўхшарди. Кўз олдимдаги манзараларнинг бари менга улкан ва сирли туюларди. Қўлимга тушган ҳар бир гиёҳдан ажабланардим. Унинг нозик гўзаллигини фавқулодда қизиқиш билан кузатардим.\nУ пайтлар назаримда дунё бошқача куларди. Дунёнинг кулгулари оппоқ эди. Шу оппоқ кулгуларга монанд атрофимдаги одамлар-да меҳрибон эди. Мен гўё бу «манзил»га келиб қолганимдан бахтиёр эдим.\nЭнди билсам, у пайтлар болалик менинг кўзларимга ҳайратни жойлаган, дунёга ҳайрат кўзи билан боққан эканман.\n...Болалигим поёнига етган куни мен ҳайратимни ҳам йўқотиб қўйдим. Энди ҳамма нарса одатий эди: менинг сойим кичрайиб қолгандек, дарахтларимнинг бўйи ҳам қисқарганга ўхшарди. Кўз ўнгимдаги манзаралар жуда зерикарли эди. Кеча кўзларимга меҳрибон бўлиб кўринган одамларнинг бугун қўлларида тош борлигини кўриб турардим. Гуллар ва тошлар, муҳаббат ва нафрат, яхшилик ва разолат – мен уларнинг ўртасида талош бўлаётгандек эдим. Шунинг учун ҳам назаримда осмон бироз энгашиб қолган, оёғим эса кундан-кун ерга ботиб бораётгандек эди.\nМен кўп ўтмай ҳайратсиз яшашга ўрганиб қолдим. Фақат ич-ичимдан қачондир уни қайтадан топишга умид боғлардим.\n...Ниҳоят, мен бугун болалик ҳайратимни топдим. Уни излаб олисларга борганим йўқ. Мен уни ёнгинамдан, дераза олдида ўсган бодом гулларига кўзларини катта-катта очиб ажиб қизиқиш-ла қараб турган қизалоғимнинг кўзларидан топдим... У менинг ҳайратимни тирилтирди. Болалигимни қайтариб берди.\nОвчи қўл-оёқларининг шилинганига парво қилмасдан бор кучи билан қояга чиқиб борарди. У мана шу қоя тепасида бургут уяси борлигини биларди. Ҳозир бургутлар бола очадиган пайт бўлгани боис унинг юраги бургут полапонини қўлга киритиш истагида ёнарди. У силлиқ қоя бўйлаб минг машаққат-ла олдинга интиларкан, пастга қарашдан ўзини тиярди. Негаки, пастга қараса – баландликдан боши айланиб қулаб тушиши тайин эди.\nНиҳоят, у кўзлаган манзилига етди. Шох-шаббалардан тикланган каттагина уяда қанотлари кўриниб қолган бургутча ўтирарди. Мақсадига етган овчи бургут боласини елкасида осиғлиқ халтага жойлаб, ортига қайтди...\nУйга келгач, бургут боласига мослаб қафас ясади. Овчининг мақсади бургутни қўлга ўргатиш эди.\nБургутча анча катта бўлиб қолди. Энди овчи ҳар гал унга сув ёки овқат бериш учун қафас ёнига келаркан, тутқуннинг кўзларида алланечук ёввойи бир ўт чақнаганини илғайди.\nБир куни овчининг устида иккита бургут пайдо бўлди. Улар гўё қафасдаги қариндошларини чорлаган каби овоз чиқаришди. Тутқундаги бургут алланечук безовталанди. Учмоққа ҳаракат қилиб қанотларини патирлатди. Лекин лаънати қафас учишга имкон бермасди. Овчи бургутига қараб алланечук истеҳзоли кулиб қўйди. Кейин ичкарига кириб кетди. Чорак сотлардан сўнг ташқарига чиққан овчи қафаснинг жойида йўқлигини кўрди. Иккиланиб осмонга қаради-ю ҳайратдан қотиб қолди – бургут қафасни кўтариб учиб борарди. Юки оғир бўлгани учун самога юксалиб кетолмаётган бўлса-да, аммо жон-жаҳди билан кўкка интиларди. Манзарани кузатиб турган овчи туйқус кулиб юборди – қафас эшигига қулф ўрнатгани ёдига тушди.\nЭртаси куни Бургутқояга борган овчи улкан товатош устида ўзи ясаган қафаснинг парча-парча бўлиб ётганини кўрди. Сал нарироқда эса бечора бургут ўлиб ётарди. Бургут жасади тепасига борган овчи сесканиб кетди. Қушнинг очиқ кўзларидаги ўша ёввойи ўт ҳануз сўнмаган эди.\nМеҳр Билан Қаҳр Ораси\nЭрта тонг. Уйқудан туриб ҳовлига чиққан эркак уни ишга кузатиш учун куймаланиб юрган рафиқасини кўрди. Аёл шошилиб унинг ёнига келди ва обдастани тутди. Эркак юз-қўлини ювиб рафиқасининг нозик елкасида осилиб турган сочиқ билан артинди. Сўнг серсоя ўрик дарахти остидаги чорпоя томон юрди. Хонтахта устида унинг нонуштаси тайёр турарди. Эркак ўзига тавозеъ билан чой тутган қўллар соҳибасини беозоргина қучиб қўйди.\n...Шом эди. Ишхонадаги дилхираликлардан асабийлашиб қайтган эркак дарвоза олдида бир оз кутиб қолди. Боласини бешикка солаётган аёл тезда бора олмади. Натижада дарвозани шошилинч очган аёл эридан узр сўрашга ҳам улгурмади – ўнг чаккасига қандайдир қўпол нарса келиб урилгандек бўлди. Ёноғида бешта бармоқ изи қабариб чиққан аёл қаршисидаги одамга ҳайрат-ла тикилиб қолди. Хотинининг хотиржамлиги эрининг ғазабини баттар қўзғади. Унинг қўллари яна кўтарилди. Бироқ бу қўллар ҳавода муаллақ туриб қолди. Негаки, эркак рафиқасининг ҳайратга тўлиқ нигоҳларида ўзининг айни пайтдаги қўрқинч қиёфасини кўриб қолган эди. Унинг қаршисида бир қўли билан ўнг юзини силаб турган аёлнинг кўзлари бамисоли ойна эди. Бу ойна унга юрагидаги оний ғазаб оқибатини англаш учун қаратилгандек туюларди.\nДарвоза олдида каловланиб қолган эркак қаҳрдан узоқлашиш кераклигини англади. Бир зум тараддудланди-ю, ичкарига қадам қўйди...\nБаланд чўққи устида лола униб чиқди. Вақти келиб ғунчалади, кейин очилди. Унинг атрофида кўкламнинг турфа ранг ва турли қиёфадаги гуллари барқ уриб ётарди. Бироқ мағрур лола уларнинг бирортасини ҳам ўзига муносиб кўрмади. Баҳорнинг ювилган шиша каби тиниқ осмонига боқаркан, у оппоқ булутни кўриб қолди. Булут шунчалар оқ эдики, бамисоли лоланинг бошида улкан оққуш қанотлари билан соя солиб турганга ўхшарди. Лола ана шу оппоқ булутга шайдо бўлиб қолди!\nШу тарзда орадан бир неча кун ўтди. Бир куни оқ булутнинг ёнига унинг оға-инилари ҳам сузиб келишди. Зум ўтмай момоқалдироқнинг гумбурлаган овозидан чўққи ларзага келди. Лоланинг нозик вужуди қўрқувдан титради. Кўп ўтмай дўл ёға бошлади.\nДўлнинг йирик-йирик доналари лолани аёвсиз қамчилар эди! Тонгга яқин у жуда ҳолдан тойди ва ўзини заминга ташлади. Чўққи ортидан бош кўтарган қуёш эрка лоланинг ерпарчин бўлиб ётганини кўрди...\nНачора? Ошиқлар қисмати ҳамма замон ва ҳамма маконларда оғир кечган. Қолаверса, муҳаббатга ҳамма вақт ҳам кутилганидек жавоб қайтмаслигини ҳаммамиз яхши биламиз. Шундай эмасми?\nФасллар менинг умримни беаёв талашадилар. Болалигимнинг шўх-шодон йиллари баҳорга насиб этди. Негаки баҳор билан болалик бир-бирига ниҳоятда ўхшаш эди. Баҳорнинг шарқираб оққувчи дарёларида, овози қўнғироқдай жарангдор ирмоқларида болаликка хос ўйинқароқлик мужассам эди.\nБолаликнинг қалби баҳор осмонидек тоза ва ғуборсиз эди. Баҳорнинг ям-яшил қирлари ҳам, дахлсиз бир гўзаллик касб этган манзаралари ҳам болаликка монанд эди. У болаликнинг ўз бағрида қолишини, чечакларга бурканган далаларида узоқ кезиб, шўх-шодон ирмоқларига хаёлчан қулоқ беришини жуда-жуда истарди.\nЁшлигимнинг ўт-олов йилларини ёзнинг оташ қучоғига топширдим. Негаки бу фаслда менинг йигитлик чоғимдаги юксак орзулар тафти мужассам эди. Ёз тафти бир пайтлар қалбимни узоқ куйдирган ўтли нигоҳларни ёдимга соларди.\nЁшлик йилларимнинг кулгулари, хаёллари ва ҳаттоки армонларида ҳам ёз оташи акс этарди. Баъзида бу оташ юрагимни шунчалик куйдирардики, мен беихтиёр бу ўтлиғ фаслнинг тезроқ поёнига етишини истаб қолардим...\nЭнди эса куз ҳам менинг ҳаётимдан ўз улушини талаб қилаётир... Буни талаб дейиш ҳам мушкул. Негаки куз жуда сокин ва маҳзун.\nБу фасл мени ҳам сокинликка ўргатди. Бир неча йилдан бери у умрим дарахтидан мевалар узиб менга тақдим қилаётир. Бу мевалар бирда ширин, бирда жуда тахир. Бинобарин ҳар иккисида ҳам менинг ҳиссам бор. Куз мени ҳаёт ҳақида жим мушоҳада қилишга ўргатди. Шу боис мен кузни файласуфга менгзайман.\nҚишгача эса... ҳали фурсат бор. Шундай бўлса ҳам негадир мен у ҳақда сўзлашдан ҳали бироз чўчийман. Бу табиий ҳолмикан?\nТасаввур Баъзан кичкинагина ўзгариш ҳам катта бир ҳақиқатга замин ҳозирлаши мумкин. Масалан, Лев Толстой қандайдир тасодиф туфайли синиб ётган қариқиз бутасидан илҳомланиб «Ҳожимурод»ни яратган.\nМашҳур ёзувчилардан бири эса ўзининг бепоён денгиз саргузаштлари ҳақидаги асарларини уйи олдидаги кўлмак сувга термулган кўйи қоғозга туширган экан.\nИнсон тасаввурининг чегараси йўқ. Масалан, мен ҳозир кўзларимни юмиб, қадимий Миср маликаси Клеопатра сиймосини тасаввур қилишим мумкин.\nИнсоннинг болалиги бамисоли тасаввур мактабига ўхшайди. Мисол учун, мен болалигимда ниманинг отини эшитсам, ўша нарсанинг шакл-шамойилини кўз олдимга келтириб кўрардим. Тўғри, унда ҳали менинг тасаввурларим жуда содда эди. Менинг болаларча наздимда одамлар икки турли: яхши ва ёмондан, дунёнинг ранглари эса оқ ва қорадангина иборат эди.\nИнсон билимларининг ибтидоси – тасаввур. Тасаввур инсонни мушоҳадага бошлади. Мушоҳада эса ўз навбатида ҳақиқатга доялик қилди...\nКези келганда тасаввур ғоятда шахсий ҳамдир. Ўзимдан қиёс олай: »Она»сўзини эшитганимда тасаввуримда нима учундир дунёдаги бошқа оналар эмас, ўз волидамнинг сиймоси пайдо бўлади. »Уй» деганда эса ота маконимни кўз олдимга келтираман.\nЯна шуни ҳам англадимки, инсоннинг ўз Яратгувчиси қудратини англай билиши ҳам тасаввур туфайли содир бўлган. Зотан, яралмишлар ичида энг мукаммали бўлган инсон ўз ижодкорининг Қудратини тасаввур қилиб кўрмоғи лозим эди. У шундай қилди. Бу буюк тасаввур унинг тасаввурларига сиғмади. Зотан, Яратгувчи қудратининг бепоёнлиги олдида инсон тасаввурининг кенглиги денгиздан бир томчи эди, холос.\nМен эса... ўша денгиздан бир томчи тасаввурим билан тахайюл денгизига шўнғийман.\nКўз олдимда Клеопатранинг қўрқинч гўзаллиги пайдо бўлади. Ана шунда Сезарнинг ўрнида бўлмаганим учун шукур қиламан.\nҲақиқат У осмонга етишни орзу қиларди. Унинг хаёллари фақат осмон ҳақида эди. Баъзан юрагидаги истак шу қадар кучайиб кетардики, у беихтиёр бақувват илдизларини заминдан суғуриб олишга ҳаракат қилиб қоларди.\nБироқ бу иложсиз орзу эди. Ахир дунё яралганидан буён ҳали бирорта дарахт ўз илдизларини ердан суғуриб ололмаган. Ҳаракатлари зое кетган дарахт хомуш тортиб қолар, гўё «афсус» дегандай япроқларини маъюс шитирлатиб қўярди.\nКунлар, ойлар, йиллар ўтди. Дарахт ерга бирор марта ҳам қиё боқмади. У ҳамон кўкка қараб талпинарди. Самога орзуманд дарахт ўзи ўсиб турган қирғоқни сув ювиб кетаётганини кўрмади. Ҳолбуки, вақт ўтгани сайин дарахтнинг илдизлари билан замин ўртасидаги иттифоқчилик тугаб бораётган эди.\nНиҳоят фурсат етиб, сон-саноқсиз илдизлар заминдан ажралиб чиқа бошлади. Дарахт тебраниб кетди. Шу дамда у гўёки ўзининг азалий орзусига – Осмонга етадигандек эди. Бироқ кутганидек бўлмади. Дарахт бир лаҳза ер билан осмон ўртасида муллақ турдию, сўнгра ерга қулай бошлади. У чор томонга ваҳима сочиб заминга йиқилди. Шох-шаббалари синган, пажмурда ҳолида англадики, илдизларинг заминда бўлатуриб, осмон ҳақида орзу қилишинг бориб турган нодонлик экан.\nЗамин дарахтнинг бу хиёнатини кечирмади. Уни ўз пойида тиз чўкишга мажбур этди.\nИнсоннинг аҳволи ҳам мана шу дарахтга ўхшайди. У мудом орзулар уммонида сузишни яхши кўради. Баъзан хаёл билан ҳақиқатни алмаштириб қўяди. Ваҳоланки, инсон тақдир битигидан ўзгасини ололмас.\n"http://www.kutubxona.com/wiki/index.php?title=Saidvafo_Boboyev._Haqiqat_siniqlari_(turkum)_/_Kiril&oldid=5758" dan olindi\nTurkumlarAsarlarOʻzbek mustaqillik adabiyotiMilliy adabiyotSaidvafo BoboyevNasrHikoyalar\tAdabiy Shakllar


Маркизий банк истеъмолчилар ҳуқуқини бузгани учун иккита банкни жаримага тортди\n29.06.20 13:27\tmsk\n"Агробанк"бўлими . Spot.uz сайти фотосурати\nЎзбекистон Марказий банки истеъмолчилар ҳуқуқини бузганлиги учун «Халқ банки» ва «Агробанк» акционер-тижорат банкини жаримага тортди. Жумладан, улар ёлғон маълумот тақдим этганлик ва асоссиз комиссия пули олганликда жазоланганлар. Бу ҳақда МБ матбуот хизмати хабар беради.\nМазкур қоидабузарликлар МК мутахассислари томонидан молия ташкилотлари фаолиятининг 2020 йил ярим йиллигини мониторинг қилиш пайтида айниқланган. «Агробанк» ва «Халқ банки» томонидан қонун талабларига риоя қилмаган ҳолда, мижозларнинг ҳисобварақларига маблағ киритиб қўйганлик учун комиссия тўловлари ундирилган, омонат шартномаси шартларига банк томонидан бир томонлама ўзгартиришлар киритиш ҳуқуқи кўзда тутилган. Шунингдек, банкларнинг ахборот стендларида нотўғри ва аҳамиятсиз маълумотлар жойлаштирилган, кредит шартномаси шартларига амал қилмаган ҳолда, кредит тўловлари бўйича пенялар ҳисобланган ва бошқа қоидабузарликларга йўл қўйилган.\nШу муносабат билан аниқланган қоидабузарликларни бартараф этиш юзасидан кўрсатмалар бериш билан бир қаторда ушбу банкларга нисбатан белгиланган тартибда жарима санкциялари қўлланилган. Мазкур банкларга нисбатан қандай жазо тури қўлланилганига ойдинлик киритилмаган.\nКейинги пайтлар Марказий банк истеъмолчилар ҳуқуқларини қаттиқ ҳимоя қилмоқда. 2018 йили МБ банк қонунчилиги бузилгани муносабати билан 12 та банкнинг алоҳида операциялар ўтказишини чеклади ва 28 та банкка нисбатан умумий ҳисобда 20,5 млрд сўм ($2,4 млн) жарима солди. Шунингдек, 120 млн сўм ($14 минг) жарима банк хизматида истеъмолчилар ҳуқуқи поймол этилгани учун ундирилган.\nЎтган йил август ойида Марказий банк истеъмолчилар ҳуқуқларини бузганлик учун «Халқ банки» «Ипотека-банк» ва «Давр-банк»ни жаримага тортганди. Бундан беш ой олдин тўққизта молиявий ташкилот валюта қонунчилигини бузганлик учун биржа савдоларида иштирок этишдан четлатилганди.\nҚозоғистондаги тиббиёт компанияси COVID-19 тестларининг сунъий тақчиллиги яратилганини маълум қилади\nЎзбекистоннинг хусусий клиникалари коронавирус инфекциясига текшириш хизматини йўлга қўймоқда\nРоссиялик бизнесмен $1,8 млрд эвазига Ўзбекистонда ИЭС қуради


Фарғонада 24 марта қоида бузган ҳайдовчи қарийб 28 млн сўм жарима тўлади - Daryo\n23:47, 15.05.2021 24059\nФарғонада 24 марта қоида бузган ва жарималарини тўламаган ҳайдовчининг Gentra’си жарима майдонига жойлаштирилгач, ҳайдовчи 27 миллион 846 минг сўм қарзини тўлаб берди. Бу ҳақда «Дарё»га МИБ вилоят бошқармаси ахборот хизмати хабар берди.\nМаълум қилинишича, Мажбурий ижро бюроси Қўқон шаҳар бўлими иш юритувига 2020 йил январь ойидан 2021 йил апрель ойига қадар 24 марта қоидабузарлик содир этиб, белгиланган жарималарни ўз вақтида тўламаган фуқаро А.Ж.га маъмурий жазо қўллаш тўғрисидаги қарорлар келиб тушган.\nҚарздор бир неча марта огоҳлантирилишига қарамасдан, жарималарни тўламаган. Шундан сўнг МИБ ва йўл-патруль хизмати инспекторлари томонидан тезкор тадбир ўтказилган. Бир ой давом этган тезкор тадбир давомида А.Ж. бошқарувидаги Gentra автомашинаси ушланиб, қарздорлик ундирилгунга қадар вақтинчалик жарима майдонига жойлаштирилган.\nМашинаси олиб қўйилгач, жарима тўловларидан қасддан бўйин товлаб келаётган фуқаро 27 миллион 846 минг сўм миқдоридаги жарима пулларини тўлиқ тўлаб берган.\nҚашқадарёда алиментдан қарздор ота хорижга чиқиш чекловини бекор қилиш учун хотинига Lacetti автомобилини берди\nБухорода алиментдан қарздор ота фарзандларига машина ва икки хонали квартира берди\n20:31, 04.06.2021 165744\n23:51, 22.05.2021 111601\n18:14, 30.05.2021 76960\n12:00 Бугун 112\n11:57 Бугун 438\n11:46 Бугун 5341\n11:34 Бугун 8606\n17:11, 20.06.2021 58600


Янги «Chrome» юзлаб сайтлар ва миллионлаб...\n09.10.2018 14:38 0 1285\n«Google» компанияси «Chrome» браузери учун янгиламада хавфсизликка катта эътибор қаратяпти, бироқ бу юзлаб сайтлар учун бошоғриққа айланиши мумкин.\nМуаммо шундаки, «Engadget» ёзишича, янги «хром» эски «Symantec» сертификатига эга сайтларни блоклашни бошлайди.\nХавфсизлик бўйича тадқиқотчи Скотт Хельмнинг аниқлашича, энг оммалашган миллионта сайт ичида юзлаб эски сертификатлилари бор: масалан, Ҳиндистоннинг федерал банки сайти, Тель-Авив ҳукумати сайти, «Social Science Research Network» ва бошқалар. Янги «Chrome 70» чиқадиган 16 октябрь кунидан бу каби сайтларнинг иши оғирлашиши аниқ.\n«Google Chrome» ҳадемай «Android Jelly Bean» 4.1 ва 4.3 амалий тизимларини қўллашни тўхтатиши ҳам хабар қилинган.\nТехнология 01/06, 17:24


Хадичаи Кубро аёл-қизлар ўрта махсус ислом билим юртида “21 октябрь – Ўзбекистон Республикасининг Давлат тили тўғрисида”ги Қонун қабул қилинган куни муносабати билан маърифий тадбир бўлиб ўтди – .:: Xadicha.uz\nХадичаи Кубро аёл-қизлар ўрта махсус ислом билим юртида “21 октябрь – Ўзбекистон Республикасининг Давлат тили тўғрисида”ги Қонун қабул қилинган куни муносабати билан маърифий тадбир бўлиб ўтди\nҲар бир шахснинг, жамият ва миллатнинг ўз урф одатлари, яшаш тарзи ва табиийки, ўз она тилиси мавжуд. Булар эса жамият ривожининг асосий негизлари ҳисобланади. Сабаби, давлат ҳар қанча ривож топмасин, юқорида санаб ўтган асл илдизлари бўлмас экан, бу жамият бора-бора инсоният тарихидан бутунлай йўқолиб кетиши ҳеч гап эмас.\nЎзбек тилига давлат тили мақоми берилган кун муносабати билан “Тилимиз- маънавий бойлигимиз” шиори остида ўтказилаётган байрам тадбирини билим юрти маънавий-маърифий ишлар бўйича мудира ўринбосари Зайнаб Комилжонова очиб берди. ПРЕЗИДЕНТ Шавкат Миромонивич Мирзиёев томонидан ишлаб чиқилган ҳаракатлар стратегиясининг 5-босқичида Миллатлараро тотувлик диний бағрикенглик, минтақавий дипломатиянинг давлат ривожида нақадар муҳим экамлиги таъкидлаб ўтилган. Шунга кўра мамлакатимизда истиқомат қилаётган турли миллат вакиллари бир-бирининг тили, миллати, урф-одатларини ҳурмат қилган ҳолда яшаши мақсадга мувофиқ бўлади.\nҲозирги даврда ҳар қайси давлат ўз ҳудудида она тили юқори ўринда туришини ўз олдига мақсад қилиб қўйган. Аммо шундай ҳолатларга гувоҳ бўляпмизки турли хил намойиш эълонларида ва яна шу каби ижтимоий муҳитимизда она тилининг бузилиш жараёнлари яъни хатоликлар ҳам учраб турибди. Билим юрти мударрисаси Адилова Наргиза устоз ўз таклифларини билдириб, ҳозирги кунда шундай инсонларни ҳам учратяпмизки улар ўз она тилларидан бошқа тилларни нафақат афзал биладилар балки уни жамият ичида кенг ёйишга ҳам ҳаракат қиладилар.\nҲозирги замон талабига кўра инсон бошқа тилларни муккаммал ўрганиш ва уни муносабатда қўллай олиш керак. Бироқ, шуни ҳам ёддан чиқармаслигимиз керакки, Тил-миллат руҳи руҳсиз эса тана ҳам бўлмайди. Шундай экан, ҳар биримиз ўз тилимизни мукаммал ўрганган ҳолда чет тиллари орқали келажагимизга пойдевор қуришимиз лозим. Шунда келажакда улкан ютуқларга эришишимиз ва давлатимиз номини жаҳон ҳамжамияти орасида юқори чўққиларга олиб чиқишимиз мумкин.\nўрта махсус ислом билим юрти маънавий-маърифий ишлар бўйича мудира ўринбосари Зайнаб Комилжонова


ЭЛ ДАPДИ БИЛАН ЯШАШ БАХТИ - AmuNews.uz - энг сўнгги янгиликлар\nТириклик инсонга хайрли ишлар қилиш учун берилган имкон, дейишган машойихлар. Чиндан ҳам, ҳаётда шундай инсонлар борки, уларнинг яшаш тарзи, фаолияти, амалга ошираётган эзгу амалларидан кўпчилик ибрат олса арзигулик. Тўлқин овулида ўқитувчилар оиласида камолга етган Шуҳрат Маткаримов ана шундайларнинг бири. У 2009 йилда “Тўлқинли Исмоил чорвадор” фермер хўжалигини ташкил этди. Бу туманимиздаги наслли қорамоллар парваришланадиган, жараёнлар янги технологиялар асосида ташкил этилган илк чорвачилик комплекси эди.\nЁш тадбиркор барча ишни оқилона ҳисоб-китоб асосида олиб бориб, чорвадан мўл даромад олишга интилди, йил сайин фаолиятини кенгайтирди. Бугунги кунда мазкур хўжаликда 41 гектар пахта, 60 гектар буғдой ва чорва учун озуқабоп экинлар экиладиган майдонлар бор. Чорваси эса 78 бош, барчаси наслдор. Яна 360 бош наслли қорамол Чехиядан келтирилмоқда.\nЎтган йилнинг ўзида хўжаликдаги барча соҳалар бўйича 600 миллиондан зиёд соф фойда олинди, хўжаликда ишловчиларнинг ҳам моддий манфаатдорлиги ортди. Олинган даромадлар ҳисобидан овул ҳаётини яхшилаш, аҳоли турмуши сифатини ошириш мақсадида ҳам фойдаланилаётганлиги туфайли Шуҳрат Маткаримовга элнинг ихлоси ортди.\nОвул ҳудудини кесиб ўтган улкан айланма йўлдан 32-мактабга бориладиган йўлдан аҳоли, айниқса, ўқувчилар қишда лойдан, ёзда чанг-тупроқдан юришга мажбур бўлишар эди. Аҳволни яхшилашга ҳаракат қилган фермер йигит ушбу йўлни мактаб ҳудудидан ҳам ўтиб, Қипчоқ арна кўпригига етгунча бўлган ярим километрча қисмини асфальт қилди ва эл олқишини олди. Ўтган йили овул ҳудудидан оқиб ўтувчи Қипчоқ канали кўпригини ҳам таъмирлаб, аҳоли учун каналдан ўтишда қулайлик яратди.\nТўлқинликлар ўтган йилнинг 22 декабрида бўлиб ўтган сайловларда Шуҳрат Маткаримовни Тўлқин сайлов округидан уни Халқ депутатлари туман Кенгашига депутат қилиб сайладилар.\nДепутатлик одамдан катта интеллектуал салоҳият, тинимсиз меҳнат, изланиш ва масъулият талаб қилди. У аввало халқ дарди билан яшаши, одамларни қийнаётган муаммоларини ҳал қилиш учун интилиши, ўзининг юриш-туриши маданияти, яшаш тарзи билан бошқаларга ибрат бўлмоғи лозим.\nЭнди Шуҳрат Маткаримовнинг фаолият кўлами кенгайди. У Тўлқин овул фуқаролар йиғини раиси Pашид Абдуғалиев билан ҳудудни айланиб, аҳоли турмуш тарзи билан танишади, муаммоларини тинглайди, ҳал қилишга интилади. Депутат аҳоли мурожаатларига кўра, овул ҳудудидаги 3 та мактабга оптик толали алоқа тармоғи тортилишига бош-қош бўлаётир. Хўжалик техникалари ёрдамида бу иш поёнига етай деб турибди. Натижада учта мактабда ва аҳоли хонадонларида интернет тезлиги ошади, ўқувчиларнинг, талабаларнинг масофадан туриб ўқишларига қулай шароит яратилади.\nБугунги кунда пандемия шароитида аҳолининг кам таъминланган, эҳтиёжманд қисмини қўллаб-қувватлаш, уларнинг муносиб шароитларда яшашига кўмаклашиш ҳам Шуҳрат Маткаримовнинг фаолиятида муҳим ўрин тутади. Яқинда у ҳамқишлоғи, аёли бетоб бўлиб, иқтисодий қийинчиликка дуч келган Муҳиддин Худойберганов оиласига 11 бош эчкиларни ҳадя этди, уйини таъмирлаб берди. У бундай савобли ишларни бировларга кўз-кўз қилиш учун эмас, балки Аллоҳ ризолигига эришиш йўлида қилади, овулдошларига суянчиқ бўлишни ўзининг бурчи, деб ҳисоблайди.\nМана бу 35 гектарлик буғдойзор ўрни авваллари бир нечта картага бўлинган эди. Тажрибали фермер уларни текислаб яхлит бир дала ҳолига келтирди. Ҳозир ушбу даладан камида 80 центнердан ҳосил олиш режалаштирилмоқда.\nДарвоқе, Шуҳрат Маткаримов шу йил бошида “Тўлқинли Исмоил чорвадор” фермер хўжалиги таъсисчилигида туманимизда ғаллачилик кластери ташкил этди ва унга туманимиздаги ғаллачилик тармоғи мавжуд фермер хўжаликларининг ярми қамраб олинди.\nШунингдек, Туркия давлатидан замонавий ун тегирмони харид қилиниб, улар топширган ғаллани ун ҳолида аҳолига сотишни режалаштирган эди. Коронавирус пандемияси туфайли бу режа ҳам орқага сурилди ва туманимизда етиштирилган ғалла бу йил ҳам “Тахиатошдон” акциядорлик жамиятига топшириладиган бўлди. Бироқ фермер, депутат Шуҳрат Маткаримов туманимизда ун комбинати қурилиши, технологиялар келтириш ва ишга тушириш ташвишидан бир зум ҳам чалғигани йўқ. Бу иш амалга ошса, ғаллачилик яна ҳам даромадли соҳа бўлади, дейди у.\nЭл дарди билан яшаётган интилувчан ва салоҳиятли Шуҳрат Маткаримовнинг ишларига биз ҳам омадлар тилаб қоламиз.\nТуманимиз аҳолисига МУPОЖААТ\nЭр йигитнинг бахти\nЎзбекистон Pеспубликаси Президенти Шавкат Мирзиёевнинг Халқаро хотин-қизлар байрамига бағишланган учрашувдаги нутқи


19:50 / 03.11.2019 | Sherzod | 940\nАссалому алайкум! Мени бир масала анчадан буён жуда қийнаб келади. Мени онам ҳар ҳар замон соғликлари ёмонлашиб қаттиқ ётиб қолади. Мен хамшира олиб келайинми десам онам йўқ менга у ёрдам бермайди мен қўл олишим керак деб туриб олади. Ҳатто бир сафар мажбурликдан айтган одамини олдига олиб бордим. Яхши бўлдим деди мен бу ишлар бидъат десам ҳам кўнмайди. Гўёки қўл олиб бундай бидъат ишни давом эттирса ҳаммаси жойига тушадигандек. Онамнинг айтишича бу авлоддан авлодга ўтармиш, уни кимдир бўйнига олмагунча яқин қариндошларга зиён етаверармиш. Илтимос онамга шу масалада насихат қилсаларингиз. Барчаси учун раҳмат.\n– Ва алайкум ассалом! Аллоҳ таоло инсонларни турли нарсалар билан имтиҳон қилади. Кимнидир Имрон ибн Ҳусойн розияллоҳу анҳу каби бир умр ногирон қилиб қўяди, кимнидир Фиръавндек худоликни даъво қилган бадбахт қўлига Осиё розияллоҳу анҳо онамиздек хотин қилиб қўяди, кимнидир саҳобалар каби мушрик ва мушрка ота-онага фарзанд қилиб қўяди, кимнидир Нуҳ алайҳиссалом каби фарзандларини фосиқ ва фожир қилиб қўяди. Уларнинг барчаси Аллоҳнинг имтиҳонидир. Юқорида зикр қилинган зотлар сабр қилдилар ва жаннатга эришдилар. Аллоҳ таоло уларни жаннатга эришганларини Қуръонда зикр қилди, Расулуллоҳ соллаллоҳу алайҳи васаллам ҳадисларида хабар бердилар. Бу қиссаларни Қуръон ва ҳадисларда зикр қилишдан мақсад бошқа бандалар ўз ҳоларларини уларнинг ҳолатига қиёслашдир. Яъни бошқалар ҳам улардек сабр қилсалар уларнинг оқибати ҳам ўшаларники каби гўзал бўлади.\nАёлнинг тутқаноғи тутганда бадани очилмайдиган бўлди. Ўзи эса дардга сабр қилгани учун жаннатга кириш ваъдасини олди. Бу ваъда ҳақ ваъдадир. Шунинг учун ҳам Ибн Аббос розияллоҳу анҳу Ато ибн Абу Рабоҳ розияллоҳу анҳуга юксак даражадаги ҳавас ва эҳтиром ила:\nҲа, мўмин-мусулмон банданинг беморликка сабр қилиши унинг жаннатга эришишига сабаб бўлар экан. (“Ҳадис ва Ҳаёт” китобидан). Валлоҳу аълам!


"Инфолиб, 2018/3" китоби\nЖурналимизнинг мазкур сонида ҳам кутубхоначилик соҳаси, китоб ўқиш, мутолаани кенгайтириш борасида бир қатор аҳамиятга молик мақолаларни ҳукмингизга ҳавола этмоқдамиз. Уларни ўқиш орқали кутубхона бў йича халқаро миқёсда олиб борилаётган ишлар, янгиликлар ва бир-биридан қизиқарли хабарлар билан танишишингиз мумкин. Хусусан, журналимизни кузатиб бораётган мухлисларга яхши танишки, ушбу сон меҳмони қисмида бу гал тарих фанлари доктори, академик, таниқли археолог Аҳмадали Асқаров журналимизнинг ўз фикрлари билан қатнашган. Ушбу саҳифада академикнинг тарих фанига кириб келиши, болалик йиллари ва машаққатли умр йўли ҳақида ҳикоя қилувчи «Тарих келажакка гувоҳномадир» деб номланган суҳбатимизни ўқишингиз мумкин. Бундан ташқари, журналимиз саҳифаларида Б.Н. Ельцин номидаги Президент кутубхонаси тилшунослик ва дастурий технологиялар билан таъминлаш бўлими бошлиғи, педагогика фанлари номзоди Юлия Селиванованинг Санкт-Петербургдаги Президент кутубхонасининг янги йўналишлар бўйича олиб бораётган хизмат фаолияти ҳамда фондларда сақланаётган архив, музей ва бошқа барча босма нашрларнинг электрон шаклда сақлаш тажрибалари ҳақида ҳикоя қилувчи мақоласини ўқишингиз мумкин.


Россияда “Тожикистонлик меҳнат муҳожирлари” ҳаракати ёпилди\n25 июн 2022, Тошкент вақти: 12:55\nҲаракат раҳбари Каромат Шарипов .\nРоссия Олий Суди томонидан Москвадаги “Тожикистонлик меҳнат муҳожирлари” ҳаракати фаолияти тўхтатилди. Олий ҳакамлар ҳукмининг адолатсиз эканини таъкидлаётган ҳаракат раҳбари Каромат Шарипов¸ ҳукм устидан Инсон ҳуқуқлари бўйича Европа судига арз қилишини билдирмоқда.\nШарипов 2001 йилдан буён тожик ишчиларига ҳуқуқий ва моддий кўмак бериб келаётган ҳаракатнинг “буюртма асосида йўқ қилинаётгани”ни иддао қилди.\nРоссия Олий Суди мамлакатдаги меҳнат муҳожирлари ҳуқуқларини ҳимоя қилиш билан шуғулланиб келган тожикистонликларнинг энг йирик бирлашмаси - “Тожикистонлик меҳнат муҳожирлари” (“Таджикские трудовые мигранты”) ташкилотини ëпиш тўғрисида ҳукм чиқарди. Ташкилот фаолияти Россия Адлия вазирлиги талаби билан тўхтатилган бўлиб, айбловчилар Каромат Шарипов бошқариб келган ҳаракат “ўзининг Умумроссия мақомини оқлай олмаганлигини” судда рўкач қилган.\nАдлия вазирлиги юристлари “Тожикистонлик меҳнат муҳожирлари” ҳаракати Россия минтақаларида 43 дан ошиқ ваколатхонага эга бўлиши керак ҳолда¸ улар сонининг 38 дан ошмаганини унинг фаолиятини тўхтатиш учун асос сифатида маҳкамага тақдим этган.\nШунингдек, Россия Олий Суди ҳукмида бу ташкилотнинг Низомидаги камчиликлар ва бу ҳаракат умумий қурултойи давомида тўлдирилган ҳужжатлардаги ноаниқликлар туфайли ёпилаëтгани айтилган.\nТашкилот расмий сайтида билдирилган эътирозда раҳбарият “Тожикистонлик меҳнат муҳожирлари” Россия минтақаларида 46 та бўлинмага эга эканини таъкидлаган.\nОзодлик билан суҳбатда ҳаракат раҳбари Каромат Шарипов суд ҳакамларининг бу қарорини “заиф ва ишончсиз” деб атади:\n- Биз хато йўқ¸ демаяпмиз. Хатолар бор¸ масалан¸ ташкилотнинг тўртта протоколи нотўғри тўлдирилган. Аммо бу аҳамиятсиз камчиликлар ва уларни ҳал этувчи деб атаб бўлмайди! Улар оддий ёзувдаги техник хатолар ва миллионлаб инсонлар ҳуқуқларини ҳимоя қилувчи ташкилотни йўқ қилиб ташлашга мутлақо асос бўла олмайди, деди ҳуқуқ фаоли.\nШарипов ўз ташкилоти фаоллари эркин сўзлагани, Россия расмий идоралари ҳамда Москванинг Садовод ва Люблино бозорларидаги жиноий гуруҳларни жиддий танқид остига олгани боис ёпилаётганини иддао қилди:\n- Чунки улар узоқ йиллар давомида меҳнат муҳожирларига иш ҳақини беришмасди. Бизнинг талабимиз билан муҳожирларга охирги 3 йилда 690 миллион рубль иш ҳақи қайтариб берилди. 690 миллион!!! Жами 1 миллиард рубль бугунга қадар қайтарилган пулларнинг умумий миқдори. Лекин ҳозирги вазиятда Россия судларининг ўзгача қарор чиқаришига ҳам ишончимиз йўқ эди, чунки Россиядаги судлар сотилади. 10-20 миллион рублга суд ҳукмини сотиб олиш мумкин. Судя ўз қарорини иккиланмасдан чиқарди, Россиядаги миллионлаб тожиклар эса ҳимоясиз қолди, деди ҳаракат бошлиғи Каромат Шарипов.\nҲаракат раҳбари Олий Суд қарори устидан барча мавжуд инстанцияларга мурожаат қилиши, Россияда ҳақиқат топмаса¸ Страсбургдаги Инсон ҳақлари бўйича Европа судига мурожаат қилишини таъкидлади.\nРоссия Адлия вазирлиги “Тожикистонлик меҳнат муҳожирлари” ўтказган охирги қурултойнинг ноқонуний эканига эътибор қаратиб, ташкилотни минтақавий мақом остида қайд этишни таклиф қилди.\nТожикистон элчихонаси вакиллари эса¸ “Тожикистонлик меҳнат муҳожирлари” ҳаракати умумроссия мақомига эга экани сабабли унинг фаолиятига аралаша олмаслигини билдирди.\nҲаракат 2001 йилда “Тожик-диаспора” номи остида ўз фаолиятини бошлаган. Йиллар давомида кенгайиб борган тузилма 2008 йилда “Тожикистонлик меҳнат муҳожирлари” умумроссия ҳаракати мақомини олган ва Адлия вазирлиги қайдидан ўтган.\nЎша йили Москвада ҳуқуқ фаоли Абдулло Давлатов бошчилигида тожикистонликларнинг яна бир ташкилоти - “Россия тожиклари иттифоқи” умумроссия мақомида қайдга олинган эди. Бироқ “Россия тожиклари иттифоқи” фаолияти ҳам 2013 йилда Адлия вазирлиги сўровига асосан тўхтатилган эди.


“Бу боғлар бир боғлар бўлади ҳали...” | Ўзбекистон Халқ демократик партияси\n2021-05-04 14:05:31 470\nҚадимдан оилада фарзанд туғилса, ниҳол экилган. Дарахтни халқимиз худди ўз фарзанди каби эъзозлаб парваришлаган. Дарахтга умид, келажакка ишонч рамзи сифатида қаралган. Шу маънода олганда, Қибрай туманида барпо этилаётган боққа “Янги Ўзбекистон” номининг берилиши ўзида мамлакатимиз тарихидаги янги даврни, юртимиз келажагига бўлган ишонч, умидни мужассам этди десак, асло муболаға бўлмайди.\nАввало боғ нафақат манзараси, ландшафти, балки мазмуни билан ҳам кишида ҳайрат уйғотади. Қолаверса, у шунчаки дарахтлари кўкка бўй чўзиб турган ҳудуд эмас, юксак маданият ва маънавият масканига айланади. Боғнинг умумий кўриниши худди улкан дарахтнинг бешта шохи шаклида бўлади. Бу Ҳаракатлар стратегиясининг бешта устувор йўналишини ифодалайди. Ушбу боғда Ватанимиз мустақиллигининг 30 йиллигига бағишланган Истиқлол мажмуасининг барпо этилиши унинг маънавий аҳамиятини янада оширади.\nТаъкидланганидек, боғ Ўзбекистоннинг янги қиёфасини, улкан салоҳиятини, кўпмиллатли халқимизнинг жипслиги ва аҳиллигини намоён этадиган мажмуа бўлади.\nМоҳи Рамазоннинг муборак кунларида боққа экилган каштан, эман, чинор ниҳоллари бир кун келиб азим дарахтларга айланади. Бу ерга келувчиларга уларнинг шамолда ўйноқлаётган барглари халқимизнинг бунёдкорлик, яратувчанлик ишларидан сўзлаб беради...\n“Янги Ўзбекистон” боғи тимсолидаги яратувчанлик ишлари юртдошларимизни илҳомлантиргани, боғу роғлар яратиб, юрт кўркига кўрк қўшишга ундагани шубҳасиз. Ўйлаймизки, бу ташаббус туфайли мамлакатимизнинг турли ҳудудларида янги-янги боғлар, сўлим масканлар барпо этилади. Севимли шоирамиз Зулифияхоним таърифлаганидек, “Бу боғлар бир боғлар бўлади ҳали...”


Ниҳоят, Ислом Каимнинг ишонган одами Татьяна Гуськова ишдан олинди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n21:38 - Ниҳоят, Ислом Каимнинг ишонган одами Татьяна Гуськова ишдан олинди\nЎзбекистон иқтисодиётининг ўлмас кардиналларидан бири, 1990 йилдан бери марҳум Ислом Каримнинг энг ишонган ва суянган одамларидан бири бўлиб келган Ўзбекистон Молия Вазири биринчи ўринбосари Татьяна Гуськова ишдан олинди. Хорижий валюта, қимматли бойликлар доим унинг назоратида бўлган бу жуҳуд аёлнинг изнисиз бирор иш қилиниши мумкин эмасди.\nГуськова 1950 йилда туғилган, 1971 йилда Тошкент халқ хўжалиги институтини тамомлаган. У Ўзбекистон молия вазири биринчи ўринбосари лавозимида 1990 йилдан бери ишлаб келаётган эди. Унинг ўрнига Аҳадбек Ҳайдарнинг тайинлангани ҳам расмий хабарларда айтилмоқда.


МХХ терговчилари ҳибсга олинган бўлса, улорнинграҳбари қачон олинади? Ўзбеклар қачон майдонларга чиқади? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n19:06 - МХХ терговчилари ҳибсга олинган бўлса, улорнинграҳбари қачон олинади? Ўзбеклар қачон майдонларга чиқади?\nБугун Суръат Икром бошчилигидаги Ҳуқуқ Ҳимоячиларининг Ташаббус Гуруҳи ўтган йилнинг сентябрь ойидан бери давлат тўнтаришга уринишда айбланаётган журналист Бобомурод Абдуллани тергов қилаëтган Ўзбекистон МХХ тергов бошқармаси терговчиси¸ адлия подполковниги Нодирбек Тўрақул ва айни бошқарма терговчиси, адлия майори Александр Веселовнинг қамоққа олингани, журналистнинг иши Бош прокуратурага ўтказилгани ҳақида хабар тарқатди.\nҚизиқ, аллақачон ҳуқуқ ҳимоячилигини ҳам унутиб, охирги йилларда асосан пул қилиш билан шуғулланаётган, яъни табиатан ўша МХХчилардан фарқи бўлмаган Суръат Икром бундай хабарни қайдан олди экан?\nОммавий ахборот воситаларида ажиотаж ясаган мазкур воқеа президент Шавкат Мирзиёнинг Сурхондарёга сафари чоғида айтган сўзлари билан боғланмоқда. Президент Шавкат Мирзиё матбуотга сиздирилган нутқида МХХ органини режимнинг асосий айбдори, уларнинг раҳнамоси энди йўқлиги, улар эндиликда ҳеч ким эмаслигини айтганди. У Сурхондарёда ўнлаб раҳбарларни бадном қилган шахсларни тилга олган ва бугунги терговчиларнинг бири Нодир Тўрақул ана шу рўйхат ичида бор.\nМХХнинг бу ифлос ити ҳақида биринчи бўлиб, “Ҳаракат” агентлиги бир неча хабарлар тарқатган. Жумладан, унинг МХХ Сурхондарё вилояти бошқармаси тергов бўлими бошлиғи бўлган пайтдаги жиноятлари саҳифаларимизда кенг ёритилган. Унинг сайтимиз мухбирларига ҳамласи ҳақида кейинги кунлардаги хабарларимизда ўқийсиз.\nМХХдан ростдан ҳам шундай тозалашлар бўлаётган бўлса, булар яхши жараёнлардир. Аммо, МХХнинг раиси ишдан олинган бўлса ҳам, Шавкат Мирзиё тарафидан сенатор, айни замонда ўзининг маслаҳатчиси қилиб қўйганини ҳисобга олсак, Ўзбекистон демократия қадам қўймоқчи эмаслиги ҳақидаги тахминларимиз тўғри бўлиб чиқади.\nШавкат Мирзиё ўзи Бош вазир бўлган йиллари бўлган воқеалар учун жавобгарликни бўйнига олмаса, Ўзбекистонда фундаментал сиёсий ва иқтисодий ислоҳотлар бошламаса, халқ майдонларга чиқиб бундай ислоҳатларни талаб қилиши керак. Бошқа йўл йўқ.


Эмульгаторлар ҳақида — Бу нима, ким у — UZTEXT.COM\nUztext.com » Энсиклопедия » Э ҳарфи » ЭМУЛЬГАТОРЛАР\nЭМУЛЬГАТОРЛАР (лот. соғаман) — эмульсия ҳосил қиладиган моддалар, эмульсияларнинг стабилизаторлари. Эмульгаторлар жумласига эмульсияни ташкил этган 2 фазадан бирида эрийдиган табиий ва сунъий бирикмалар (баъзи тузлар, асослар, органик кислотлар, совунлар, аминлар ва бошқалар сирт фаол молдалар), кукун ҳолидаги моддалар киради. Эмульгаторлар сифатида ишлатиладиган модда таркибида (унинг дисперслик даражасидан қатъи назар) гидрофиль ва гидрофоб қисмлар бўлиши керак, чунки деярли ҳамма Эмульгаторларни сирт фаол моддалар деса бўлади. Кучли гидрофиль қисмига эга бўлган Эмульгаторлар М/С типидаги эмульсиялар (яъни мойнинг сувдаги эмульсияси) олиш учун хизмат қилади. Гидрофоб қисмлари кучли бўлган Эмульгаторлар эса С/М типидаги эмульсиялар (яъни сувнинг мойдаги эмульсияси) ҳосил қилишда ишлатилади. Агар 10 мл сувга 10 мл бензол қўшиб чайқатилса, 2 хил эмульсия олиш мумкин. Ана шу аралашмага гидрофиль Эмульгаторлар қўшилса, Эмульгаторлар молекуласининг қутбсиз (утлеводород) қисми мой томчиларига, қутбли қисми (—СООН, — ОН, — 1МН2 гуруҳлари) эса сув томчиларига ботади, лекин гидрофиль Эмульгаторларни сув кўпроқ хўллайди, натижада Эмульгаторлар ҳажмининг кўп қисми сувга, оз қисми эса бензолга ботади. Шу сабабли бензол томчиси атрофида Эмульгаторларнинг сидирға пардаси ҳосил бўлади; бу томчини Эмульгаторлар молекулари яхши қуршаб олади. Натижада М/С типидаги эмульсия барқарорлашади. Гидрофоб Эмульгаторлар қўшилганда С/М типидаги эмульсия ҳосил бўлади.\nКирилл алифбосида мақола: ЭМУЛЬГАТОРЛАР ҳақида тўлиқ маълумот категорияси: Э ҳарфи фикрингиз бўлса изоҳда қолдиринг ва дўстларингиз билан улашинг биз бундан минатдор бўламиз бизни кузатишни давом этинг (у ким, бу нима, қанақа ?, тушунчаси деган саволарга жавоб топишингиз мумкин)\n18-05-2022, 11:12 3\nҲАЁТНИНГ ПАЙДО БЎЛИШИ


Ўзбекистон Ёзувчилар уюшмаси » Ўзбекистон Ёзувчилар уюшмаси, “Ўзбеккино” Миллий агентлиги\nАсосий Ўзбек шеърияти Ўзбекистон Ёзувчилар уюшмаси, “Ўзбеккино” Миллий агентлиги\tЎзбекистон Ёзувчилар уюшмаси, “Ўзбеккино” Миллий агентлиги\n13.01.2017 Ўқилди: 525 Ҳарбий-ватанпарварлик мавзусидаги бадиий фильмлар сценарийлари\nтанловини эълон қилади.\nТанловга тақдим этиладиган сценарийларда:\n- замонавий ҳарбий билимларни пухта ўзлаштирган, ҳозирги давр глобал муаммоларини теран англаб, илғор тушунча ва дунёқарашга эга бўлган ёш аскар ва зобитлар образи;\n- ватанпарварлик, бурчга садоқат, мардлик, жасурлик, шижоат каби инсоний тушунчалар;\n- ўзининг ҳаётини она Ватан ҳимоясига бағишлаган ҳарбийларнинг ибратли ҳаёти ва фаолияти, ёшларга ибрат қилиб кўрсатса арзийдиган аскар ва зобитларнинг тўлақонли сиймоси;\n- ёшларда ҳарбийликка ҳавас уйғотишга хизмат қиладиган ибратли воқеалар;\n- мудофаа тизимида ҳарбийларга яратилаётган шарт-шароитлар;\n- она Ватанни севиш, унинг сарҳадлари дахлсизлигини ҳимоя қилиш ҳар бир фуқаронинг муқаддас бурчи эканлиги ҳақидаги эзгу ғоялар кинематография талаблари асосида, юқори бадиий савияда акс эттирилган бўлиши лозим.\nТанловда кинодраматурглар, ёзувчи-шоирлар, ҳарбий-ватанпарварлик мавзусида қалам тебратаётган ижодкорлар билан бир қаторда сценарий ёзиш борасида етарлича тажрибага эга бўлган барча хоҳловчи ижодкорлар иштирок этишлари мумкин.\nТанловга сценарийлар 2017 йилнинг 1 июнига қадар қабул қилинади.\nТанловда ғолиблари қуйидагича тақдирланади:\n- 1-ўрин соҳиби — энг кам иш ҳақининг 50 (эллик) баробари миқдоридаги пул мукофоти ва диплом;\n- 2-ўрин соҳиби - энг кам иш ҳақининг 40 (қирқ) баробари миқдоридаги пул мукофоти ва диплом;\n- 3-ўрин соҳиби - энг кам иш ҳақининг 30 (ўттиз) баробари миқдоридаги пул мукофоти ва диплом.\nБундан ташқари, ғолиб деб топилган сценарийлар асосида “Ўзбеккино” Миллий агентлиги Бадиий кенгашининг қарорига кўра давлат буюртмасига биноан бадиий фильмлар ишлаб чиқаришга туширилади.\nТанловга тақдим этиладиган сценарийлар белгиланган тартибда муаллифлик ҳуқуқини ҳимоя қилиш идораси томонидан рўйхатга олинган бўлиб, ўзбек тилида, икки нусхада, компьютер ёки машинкада А-4 форматда, 1,5 интервалда кўчирилган бўлиши ҳамда ҳажми 50 саҳифадан ошмаслиги керак.\nТанловга тақдим этилган сценарийлар тақриз қилинмайди ва муаллифларга қайтарилмайди.\nМанзил: Тошкент ш., Ўзбекистон кўчаси-16а-уй.\nҚўшимча маълумот учун телефонлар: 227-08-27, 239-29-91.


Меъёридан ошиқча қаҳванинг қандай зарари бор? » Ўзбекистон янгиликлари – Zamin.uz\n, 19 2019, 20:17\nМеъёридан ошиқча қаҳванинг қандай зарари бор?\n22 май, 08:31 7 693 Тиббиёт\nҚаҳва олма каби шундоққина дарахтдан узиб, бозорга олиб борилмайди, албатта. Севимли ичимлигингиз қўлингизга етиб келгунга қадар бир қанча жараёнлардан ўтади.\nҚаҳва худди шу номдаги кўп йиллик дарахтнинг мевасидан олинади. Бу дарахт Африка, Осиё, Америка ва Австралия қитъаларининг тропик иқлимли мамлакатларида ўсади. Қаҳва дарахтининг турлари ўттиздан ортиқ бўлса-да, саноат миқёсида асосан хили етиштирилади – арабика ва робуста қаҳвалари. Дунёда етиштириладиган қаҳваларнинг тахминан 98 фоизи ана шу икки турга мансуб. Бундан 70 фоизини арабика, 30 фоизини эса робуста ташкил этади. Мазкур рақамларнинг ўзиёқ қаҳванинг қайси тури устунликка эгалигини кўрсатиб турибди – арабика робустага нисбатан хушбўйроқдир.\nҚаҳва дарахтининг пишган меваси ташқи кўринишидан олчага ўхшаб кетади. Мева қобиғининг тагида юмшоқ эти бўлиб, унинг ичида эса ярим шар шаклида бир жуфт уруғ жойлашган бўлади. Ана шу уруғ мева этидан ажратиб олинади ва маълум муддат давомида уюм-уюм қилиб тўплаб қўйилади. Кейин уруғлар сувда ювилиб, этидан тозаланади ва қуритилади. Уруғларни этидан тозалаш учун махсус машиналар ёрдамида ҳам ишлов бералади.\nҚаҳванинг кимёвий таркиби шундан далолат берадики, у нафақат хуштаъм маҳсулот, балки қанд, оқсил, ёғ моддалари борлиги учун юқори озуқавий қийматга эга ҳамдир. Қаҳва таркибидаги кофеин одамнинг марказий асаб тизими фаолиятини яхшилаб, тетиклаштирувчи восита вазифасини ўтайди.\nБилсангиз керак, қаҳва уч хил ассортиментда ишлаб чиқарилади: донадор хом қаҳва, қовурилган (донадор, майдаланган, сачратқи қўшилган) ва эрувчан қаҳва.\nҚаҳва таркибидаги кофеин моддаси танага қувват бахш этиш хусусиятига эга. Кофеиннинг инсон организмига таъсири эса ҳамон олимлар орасида қизғин баҳс-мунозараларга сабаб бўлмоқда. Эрта тонгда ичилган бир финжон аччиққина қаҳва уйқунгизни қочириб, диққатингизни жамлашга ёрдам беради. Бундан ташқари, у меҳнат қобилиятини ошириш, хотирани яхшилаш ва кайфиятни кўтариш хусусиятига ҳам эга. Ана шу жиҳатлари туфайли Европа мамлакатларида қаҳва дастлаб дармондори сифатида тарғиб қилинган.\nБироқ асалнинг ҳам ози ширин, деганларидек, қаҳвахўрликда ҳам меъёрни ёддан чиқармаган маъқул. Сабаби, ҳаддан ортиқ истеъмол қилинганда бу ичимлик дори эмас, заҳарга айланади. Меъёрида истеъмол қилинган қаҳва мия тўқималари ҳамда нафас аъзоларини фаоллаштиради, спиртли ичимликлар таъсирини сусайтиради. Меъёр бузилганида эса у одам саломатлиги учун жиддий хавф туғдиради. Хусусан, қаҳва таркибидаги алкалоид моддалар – кофеин, теобромин, теофиллин кабилар истеъмоли кунига 1000 мг.дан ошиб кетса, организмда уларга нисбатан доимий эҳтиёж шаклланиши мумкин. Қаҳва истеъмол қилиш юқори артериал қон босимида, юрак ишемик хасталикларида тавсия этилмайди. Қаҳва кучли диуретик, яъни пешоб ҳайдовчи восита ҳисобланади. Шу боис ҳам буйрак ҳамда сийдик пуфаги касалликлари билан оғриган беморлар уни истеъмол қилишдан тийилганлари маъқул.\nУшбу ичимлик организмда кальций, натрий, магний каби микроэлементларнинг ўзлаштирилишига тўсқинлик қилади. Шунингдек, ҳомиладор аёлларга ҳам қаҳва ичиш тавсия қилинмайди.\nЭрта ўлимнинг икки асосий сабаби аниқланди 10 май, 11:01\nЗика вируси қайси давлатларда тарқалмоқда? 10 апр, 09:25\nОлимлар: касалликларнинг 40 фоизи асабдан 10 фев, 21:40\nБахт гормонини улашувчи мева 16 сен, 13:20\n2035 йилга келиб тиббиёт IT бозори 1,5-2 трлн долларни ташкил этади 18 июн, 14:02\nАйшвария Рай ҳақида тўлиқ маълумотга эгаман деб ўйлайсизми? 19 окт, 19:43 205\nТИВ Мадинада содир бўлган ЙТҲ бўйича баёнот билан чиқди 19 окт, 19:17 222\nАляскада йўловчи самолёти сув ҳавзасига қулашига сал қолди 19 окт, 18:53 163\nТошкентда Миллий гвардия ходимлари чўкаётган аёлни қутқариб қолишди 19 окт, 18:30 199\n«Шаҳзодалар боғи» картинаси рекорд суммага сотилди 19 окт, 18:07 229\nБуйрак трансплантацияси ўтказилган беморларнинг дори таъминотида хавотирга ўрин йўқ 19 окт, 17:42 160\nЧапақайлар ҳақида сиз билмаган ТОП 10 ҳақиқат 19 окт, 17:14 635\nҚоидабузар ҳайдовчи машинасининг жарима майдонига олиб кетилишига қаршилик кўрсатди (видео) 19 окт, 16:49 434\nОлимлар чили гармдорисининг саратонга қарши таъсирини аниқлашди 19 окт, 16:30 319\n“Иегова шоҳидлари” аъзолари бачабозликда гумонланмоқда 19 окт, 16:06 753


Home icon Бош саҳифа»Кутубхона»Антология»Жамол Камол (1938)\nШоир Жамол Камол 1938 йили Бухоро вилоятининг Шофрикон туманидаги Чикарон қишлоғида деҳқон оиласида туғилди. Ота-онадан эрта айрилган Жамол тоғаси қўлида тарбияланди. Ўрта мактабни тугатиб, Бухоро педагогика институтининг филология факултетида ўқиди. Сўнг шу ер да муаллимлик қилди.\nЖамол Камол 1965-1969 йилдарда «Бухоро ҳақиқати» рўзномаси муҳарририятида ишлади. А. С. Пушкин номли Тил ва адабиёт институти аспирантурасида ўқиди ва «Лирик шеъриятда композитсия» деган мавзуда номзодлик илмий ишини ҳимоя қилди. Шоир 1970-1972 йилларда Ёзувчилар уюшмасининг Бухоро бўлимида масъул котиб вазифасини бажарди. 1972 йилдан эса А.С.Пушкин номли Тил ва адабиёт институтида илмий ходим бўлиб ишлади. Ҳозирги кунда Ўзбекистон Ёзувчилар уюшмасининг раиси лавозимида фаолият кўрсатмоқда.\nЖамол Камолнинг «Олам кирар юрагимга» (1968), «Чўққиларга ёғилди» (1971), «Тош туғён” (1973), «Ҳасан ва ой», (1974), «Суёш чашмаси» (1975), «Достонлар» (1978), «Тафаккур» (1979), «Сувайдо» (1983) «Умидли дунё» (1988) ва бошқа бир қатор шеърий тўпламлари нашр қилинган.\nЖамол Камол мумтоз шеърий анъаналар билан замонавий шеърият тизимини уйғунлаштирган истеъдодли шоирдир. Айни чоғда унинг қўшиқлари ҳам классик мусиқа оҳанглари билан уйғунлашиб, оламжаҳон тароват баҳш этиб келади.\nУ бир тарихий шеърнинг ҳам муаллифидир. Маълумки, Ўзбекистон Республикаси мустақил деб эълон (1991, 1 сентябр) қилингандан буён жаҳоннинг 121 мамлакати уни тан олди. Олтмишдан ортиқ мамлакат эса биз билан ваколатхона даражасида битим тузди. Айни чоғда мустақил Ўзбекистонимиз Бирлашган Миллатлар Ташкилотига аъзо ҳам этиб қабул қилинди. Худди ана шу тарихий кунга шоир Жамол Камол гувоҳ бўлган. Бинобарин, худди шу ерда, шу дақиқада ўзининг «Аввал Ватан, кейин жон» шеърини битиб, ўқиб ҳам берган эди. Унда:\nҚолар Ватан жонажон.\nЖамолдан шу сўз қолар:\nАввал Ватан, кейин жон!—\nкаби юксак туйғулар ўз ифодасини топади.\nЖамол Камолнинг публитсист сифатида энг сўнгги асари «Маккайи мукаррама, Мадинайи муннавара» (1992) асарларидир. Унда ҳаж баҳонасида маънавиятимизни қайта баҳолайди, камоли инсон орзуси билан майдонга чиқади.\nЖамол Камол таржима билан ҳам шуғулланади. У франсуз мумтоз адабиётининг намояндаси Буалонинг «Шеърий санъат» асарини, озарбайжон шоири Бахтиёр Ваҳобзоданинг Муҳаммад Фузулий ҳақида «Шабиҳижрон» достонини ўзбек тилига таржима қилган.\nЖамол Камол 1986 йилда Шекспир трагедияларини инглиз тилидан бевосита ўзбек тилига муваффақиятли ўгиргани учун С.Бородин номидаги мукофотга сазовор бўлган. Яна унга Ўзбекистон халқ шоири (1992) деган юксак фахрий унвон ҳам берилган.


Мўйқаламнинг енгил рақси » Kamoliddin Behzod nomidagi Milliy Rassomlik va Dizayn Instituti\nМўйқаламнинг енгил рақси\nЎзбекистон Бадиий академияси Халқаро маданият карвонсаройида “Мўйқаламнинг енгил рақси” деб номланган суми-э анъанавий япон акварель санъати кўргазмаси очилди.\nКўргазманинг очилиш маросимида Ўзбекистон ва Япония ўртасидаги ҳамкорлик турли йўналишлар, жумладан, маданият ва санъат соҳасида ҳам изчил ривожланаётгани таъкидланди. Бу борада икки давлат раҳбарларининг учрашувларида эришилган келишувлар муҳим ҳуқуқий асос бўлиб хизмат қилмоқда.\n2002 йилда имзоланган Дўстлик, стратегик шериклик ва ҳамкорлик тўғрисидаги қўшма баёнот маданият ва санъат соҳалари бўйича икки мамлакат ўртасида ҳамкорликни изчил ривожлантиришга хизмат қилмоқда. Ҳамкорлик доирасида турли маданий-маърифий тадбирлар, жумладан, кўргазма, биеннале, театр ва кино тақдимотлари ташкил этилмоқда. Пойтахтимизда очилган суми-э анъанавий япон акварель санъати кўргазмаси ҳам шундай тадбирлар сирасига киради.\nСуми-э – бўёқ ёрдамида чизиладиган япон санъат асари ва бир пайтнинг ўзида медитациянинг ўзига хос фалсафаси ҳамда усули саналади. Шунингдек, у чизиқлар санъати, деб аталади. Чунки суми-эни яратиш техникаси фақат тўртта тортилган бўёққа асосланади. Ҳар бир тортилган бўёқ аъло даражада бўлиши керак. Бунинг учун доимий машғулот ва маҳоратни сайқаллаб бориш талаб этилади.\nКўргазмада 50 га яқин расм намойиш қилинмоқда. Бу ерга келганлар япон халқи анъаналари, тимсоллари ва турмуш тарзини ўзида акс эттирган “Қўғирчоқлар фестивали”, “Оқ камелия”, “Фудзи тоғи”, “Лайлак” каби асарлар билан танишмоқда.\nҚАДИМ ВА БАРҲАЁТ САНЪАТ\nМиллий санъат фестивали\n“Буюк Ипак Йўли Ўзбекистон ва Озарбайжон рассомлари нигоҳида”\n“Маҳорат ва истеъдод талқинлари”\nVII Тошкент Тошкент Халқаро Фотобиенналеси ўз ишини бошлади


Косонсойда йигит ва қиз бир-бирини пичоқлади\nЎзбекистон 15:27 / 16.09.2020 16252\nНаманган вилояти Косонсой туманида 15 сентябрь, сешанба куни ота-онасини қўрқитиб қўйиш мақсадида ўз жонига қасд қилган икки фуқаронинг бири касалхонада вафот этди. Бу ҳақда ИИВ Ҳуқуқбузарликлар профилактикаси бош бошқармаси ахборот хизмати хабар берди.\nМаълум бўлишича, Косонсой тумани, «Узунқишлоқ» МФЙда яшовчи, 1999 йилда туғилган фуқаро И.М. ва Косонсой тумани «Боғ» МФЙда яшовчи, 2000 йилда туғилган севган қизи билан бир неча йил давомида яхши кўришиб юрган. Бироқ ота-оналари уларнинг турмуш қуришларига қаршилик қилган.\nШундан сўнг, йигит ва қиз ўзаро келишган ҳолда 2020 йил 15 сентябрь, соат 11:00лар атрофида жонларига қасд қилиш мақсадида дала майдонига бориб, ўзлари билан олиб келган ош пичоқ билан дастлаб К.М. яхши кўрган йигити И.М.нинг қорин қисмига бир маротаба уриб, сўнгра пичоқни И.М.га бериб, қорнига уришни сўраган. И.М. пичоқ билан К.М.нинг қорин қисмига бир маротаба урган вақтида қиз ҳушидан кетган ва йиқилиб тушиши оқибатида пичоқ қизнинг қорин қисмига чуқур кирган ва вафот этган. И.М. эса шифохонага ётқизилган.